10 Atlet Berpendapatan Tinggi Dunia – No.1 Bukan Pemain Bola Sepak

Tahun lalu menyaksikan tiga pemain bola sepak mendominasi senarai atlet sukan berpendapatan tinggi dunia, menurut senarai yang dikeluarkan oleh majalah bisnes, Forbes.

Tiga pemain bola sepak tersebut ialah penyerang Paris Saint-Germain, Neymar (tangga ke-3), penyerang Juventus, Cristiano Ronaldo (tangga ke-2) dan penyerang FC Barcelona, Lionel Messi (tangga pertama).

Bagaimanapun, pemain bola sepak tidak lagi mengisi tangga pertama dalam senarai yang dikeluarkan oleh Forbes untuk tahun 2020, pada mei lalu.

Pandemik Covid-19 yang melanda sejak daripada awal tahun ini turut memberikan kesan secara langsung kepada pendapatan para atlet seluruh dunia.

Ia sekaligus merubah kedudukan kekayaan atlet-atlet pelbagai lapangan sukan seluruh dunia. Berikut adalah senarai 10 atlet sukan berpendapatan tinggi dunia bagi tahun ini:

Gaji & Ganjaran Kemenangan: $55.1 Juta

Penaja: Amazon, Bose, Fanatics, Nike, NRG Energy & Wheels Up

Wentz merupakan pemain bola sepak Amerika untuk pasukan Philadelphia Eagles yang bersaing dalam saingan National Football League (NFL). Berumur 27 dan mempunyai kontrak bersama pasukan ini sehingga tahun 2023.

Gaji & Ganjaran Kemenangan: $58 Juta

Penaja: Bose, CenturyLink, Nike & Panini

Cousins juga merupakan seorang pemain bola sepak Amerika yang bersaing dalam kancah NFL. Berusia 32 tahun dan dia merupakan pemain untuk pasukan Minnesota Vikings.

Gaji & Ganjaran Kemenangan: $2.3 Juta

Penaja: Bridgestone, Discovery Communications, Inc, Hero Motocorp, Monster Energy, Nike, Rolex, TaylorMade & Upper Deck

Di tangga ke-8 adalah bintang golf tersohor dan pemenang 18 kali kejuaraan dunia, Tiger Woods. Berusia 44 tahun dan telah berkecimpung dalam sukan golf secara profesional hampir 25 tahun.

Gaji & Ganjaran Kemenangan: $28.9 Juta

Penaja: Degree, Master & Dynamic, Nike & YouTube

Di tangga ke-7 adalah pemain bola keranjang dalam saingan National Basketball Association (NBA). Ketika ini Durant, 31 tahun, merupakan pemain bagi pasukan Brooklyn Nets dan mempunyai kontrak bersama pasukan ini sehingga tahun 2023.

Gaji & Ganjaran Kemenangan: $30.4 Juta

Penaja: Callaway Golf, Chase, Fanatics & Under Armour

Seorang lagi pemain NBA yang mengisi senarai atlet dengan pendapatan tinggi dunia untuk tahun 2020. Dua kali dinobatkan sebagai Pemain Paling Bernilai (MVP) dan merupakan pemain yang menerima gaji tertinggi dalam saingan NBA tiga tahun berturut-turut, sebelum ini.

Gaji & Ganjaran Kemenangan: $28.2 Juta

Penaja: 2K Sports, AT&T, Beats Electronics, Coca-Cola, GMC, KIA Motors, Nike, RIMOWA & Walmart

Bintang sukan bola keranjang masa kini, LeBron James menduduki tangga ke-5. Dinobatkan sebagai MVP sebanyak empat kali, LeBron James kini beraksi bersama pasukan Los Angeles Lakers sejak tahun 2018.

Gaji & Ganjaran Kemenangan: $70.5 Juta

Penaja: Beats Electronics, DAZN, Electronic Arts, Gillette, Mastercard, Nike, Red Bull & TCL

Bintang bola sepak Brazil dan Paris Saint-Germain (PSG), Neymar menjadi atlet sukan ke-4 dan pemain bola sepak ke-3 dengan pendapatan tertinggi dunia. Terkenal dengan kehebatan gelecekannya, pemain berusia 28 tahun ini memegang rekod sebagai pemain dengan yuran perpindahan tertinggi iaitu $263 juta semasa berhijrah daripada FC Barcelona ke PSG.

Gaji & Ganjaran Kemenangan: $72 Juta

Penaja: Adidas, Gatorade, Huawei, Mastercard & Pepsi

Pemenang Ballon d’Or enam kali, Lionel Messi menduduki tangga ke-3 dalam senarai ini. Bintang Argentina berusia 33 tahun ini merupakan penjaring terbanyak buat FC Barcelona dan beliau mempunyai kontrak seumur hidup bersama syarikat penyedia barangan sukan gergasi, Adidas.

Gaji & Ganjaran Kemenangan: $60 Juta

Penaja: Altice, DAZN, Herbalife, MTG, Nike & Unilever

Pemenang Ballon d’Or lima kali, Cristiano Ronaldo pula berada di tangga ke-2 atlet dan pemain bola sepak paling tinggi pendapatannya untuk tahun 2020. Setelah sembilan tahun bersama Real Madrid, Cristiano berhijrah ke Juventus pada tahun 2018.

Gaji & Ganjaran Kemenangan: $6.3 juta

Penaja: Barilla, Credit Suisse Group (ADS), Mercedes-Benz, Rolex, Uniqlo & Wilson Sporting Goods

Di tangga pertama, atlet yang meraih pendapatan tertinggi bagi tahun 2020 adalah bintang tenis, Roger Federer. Ini merupakan kali pertama atlet berusia 39 tahun ini menduduki tangga pertama dalam senarai ini. Antara penyumbang terbesar kepada pendapatan pemenang Grand Slams sebanyak 20 kali ini adalah tajaan daripada syarikat pakaian Jepun, Uniqlo.


Olimpik 2020: Pelari Kanada, Andre de Grasse Raih Emas 200m

Pelari pecut Kanada, Andre de Grasse muncul pemenang pingat emas bagi acara 200 meter (m) di Sukan Olimpik Tokyo 2020.

Pelumba berusia 26 tahun ini menamatkan larian dengan catatan masa 19.62 saat. Sementara itu, di tempat kedua dan ketiga adalah pelari Amerika Syarikat, Kenny Bednarek dan Noah Lyles.

Andre De Grasse is the new men’s 200m champion! After coming second in Rio 2016, the man from #CAN wins #Gold in Tokyo!@WorldAthletics | #StrongerTogether | #Tokyo2020 | #Athletics pic.twitter.com/vhNVBWsNXl

Kedua-dua pelari tersebut menamatkan larian dengan catatan masa 19.68 dan 19.74 saat masing-masing sekaligus membawa pulang pingat perak dan gangsa.

Untuk makluman, Andre merupakan pemenang pingat perak pada edisi Olimpik Rio 2016. Dalam perlumbaan tersebut dia tewas kepada pelari handalan Jamaica, Usain Bolt.


Indonesia Masters: Beregu No.3 China Singkir Aaron-Wooi Yik Di Suku Akhir

Beregu lelaki No.1 tanah air, Aaron Chia dan Soh Wooi Yik terpaksa menerima hakikat tidak dapat mengulangi kemaraan sehingga ke pentas akhir dalam saingan Indonesia Masters sepertimana pada saingan Terbuka India pada minggu lalu.

Ini berikutan Aaron-Wooi Yik tumpas kepada beregu No.3 China, He Ji Ting dan Zhou Hao Dong yang berusia 24 tahun masing-masing pada peringkat suku akhir, hari ini.

Dalam pertarungan itu, Aaron-Wooi Yik tumpas secara “straight set” dengan skor 17-21 dan 10-21 dalam tempoh masa 39 minit permainan yang berlangsung di Gelanggang 1, Istora Gelora Bung Karno.

DAIHATSU Indonesia Masters 2023MD – QF          🇨🇳HE Ji Ting🏅21 21 🇨🇳ZHOU Hao Dong🏅          🇲🇾Aaron CHIA17 10 🇲🇾SOH Wooi Yik

— BWFScore (@BWFScore) January 27, 2023

Sebagai rekod, ini merupakan pertemuan kedua melibatkan Aaron-Wooi Yik dan beregu yang menghuni ranking ke-21 dunia pada ketika ini di pentas kejohanan antarabangsa.

Pertemuan sulung melibatkan kedua-dua pasangan ini berlangsung ketika di Kejohanan Badminton Asia 2022 yang memihak kepada Aaron-Wooi Yik.

Sementara itu, Ji Ting-Hao Dong yang berhasil melakar kemenangan pada hari ini dapat meneruskan saingan Jelajah Dunia Super 500 BWF ke peringkat separuh akhir.

Menanti mereka di peringkat tersebut adalah samada beregu lelaki No.1 dunia, Fajar Alfian-Rian Ardianto atau beregu senegara mereka, Liu Yu Chen dan Ou Xuan Yi.

Featured Image: Badminton Association of Malaysia


PSM Benarkan SNBJ Jadi Venue Final Piala FA Yang Menemukan JDT & Terengganu

Teka-teki mengenai venue final Piala FA 2022 yang menemukan Johor Darul Ta’zim (JDT) dan Terengganu FC sudah terjawab.

Menerusi makluman terbaru oleh Malaysian Football League (MFL), venue perlawanan tersebut ditetapkan di Stadium Nasional Bukit Jalil (SNBJ) dan dijadualkan berlangsung pada 10 September kelak.

Pengumuman itu hadir selepas permohonan MFL untuk menggunakan venue terbabit diluluskan oleh PSM. Selain itu, keadaan padang di stadium berkenaan juga telah diperiksa dengan teliti oleh pihak pengurusan JDT dan Terengganu.

MFL hari ini mengumumkan bahawa Stadium Nasional Bukit Jalil telah dipilih sebagai venue perlawanan akhir Piala FA 2022 di antara Terengganu FC dan JDT pada 10 September ini jam 9.00 malam.

Baca lanjut ➡ https://t.co/t2UfUOGcO2#PialaFA2022 pic.twitter.com/ATevEIfWHt

— #LigaMalaysia2022 (@MFL_MY) August 16, 2022

Seperti kita sedia maklum, PSM telah mengumumkan penutupan SNBJ bagi sebarang aktiviti bola sepak untuk melakukan kerja-kerja penyelenggaraan termasuk baik pulih padang bermula 15 Jun lalu.

Perkara tersebut diumumkan berikutan keadaan padang yang agak teruk ketika dan selepas skuad kebangsaan menggunakannya untuk mengharungi pusingan akhir kelayalan Piala Asia.

MFL menjelaskan, pemilihan SNBJ sebagai venue final Piala FA kali ini dibuat setelah melalui proses yang panjang menilai kemungkinan pelbagai venue.

Bukan hanya faktor padang dijadikan keutamaan tetapi juga elemen-elemen yang amat penting seperti kemudahan dan perlindungan untuk penyokong kedua-dua pasukan, akses kepada perkhidmatan awam, ruang yang luas di sekeliling stadium yang akan membolehkan operasi keselamatan untuk puluhan ribu peminat yang akan berada di stadium, sokongan dan bantuan pihak berkuasa tempatan juga diambil kira.

Pemilihan venue ini turut memberi penekanan daripada segi pengelolaan perlawanan, penyiaran, komersial dan juga kapasiti stadium yang akan membolehkan setiap finalis menjana pendapatan sebanyak mungkin daripada penganjuran perlawanan akhir ini.


Carli de Murga Kembali Ke Pantai Timur Selepas Semusim Bersama JDT

Pertahanan kacukan Sepanyol-Filipina, Carli de Murga kembali semula ke pantai timur semenanjung tanah air selepas semusim bersama Johor Darul Ta’zim (JDT).

Bagaimanapun, kedatangan semula pemain berusia 34 tahun bukanlah ke kelab lamanya iaitu Terengganu FC. Sebaliknya, Carli menyertai ‘rival’ kepada bekas kelabnya iaitu Kelantan FC.

Pemilik Kelantan, Norizam Tukiman atau lebih dikenali sebagai Zamsaham mengesahkan penghijrahan Carli ke dalam pasukannya menerusi satu perkongsian di laman sosialnya, semalam.

Pengesahan itu menjadikan Carli sebagai pemain import ketujuh ditandatangani Kelantan pada jendela perpindahan kali ini.

Untuk makluman, penghijrahannya hadir selepas hanya semusim bersama skuad berjulukan Harimau Selatan terbabit.

Carli sempat beraksi sebanyak 12 penampilan secara keseluruhan dalam saingan Liga Super, Piala FA, Piala Malaysia dan Liga Juara-Juara AFC serta mencetak satu gol sepanjang menyertai JDT.


Decathlon Lancar “Flagship Store” di KL City Centre – Turut Mempunyai Restoran Makanan Sihat

Gedung yang menjual pelbagai barangan sukan berpangkalan di Perancis, Decathlon bakal membuka cawangan baharunya di Kuala Lumpur City Centre (KL City Centre) bermula 14 Mei 2022 (Sabtu) nanti.

Cawangan baharu yang terletak di tengah-tengah bandaraya Kuala Lumpur ini diklasifikasikannya sebagai “flagship store” – pertama di Malaysia dan sejarah Decathlon – dengan menawarkan konsep baharu berbanding cawangan-cawangannya yang lain di dalam negara sebelum ini.

Bertempat di tingkat satu Shoppe @ Four Seasons, Decathlon KL City Centre ini bukan sahaja menjual pelbagai produk untuk pelbagai jenis sukan bahkan turut disertakan dengan studio, bilik rawatan restoran yang membolehkan pelanggan mencuba, membeli, melakukan aktiviti riadah atau bersukan di bawah satu bumbung yang sama.

Berikut adalah tawaran-tawaran baharu buat pelanggan yang diketengahkan oleh Decathlon KL City Centre:

Decathlon bekerjasama dengan Manic Studio by Evomania membuka dua ruangan studio dimana salah satunya adalah Manic Studio (Decastudio 1) dan Indoor Spinning Class (Decastudio 2).

Untuk Decastudio 1, pelanggan boleh menyertai aktiviti yang memfokuskan kepada “stregth & conditioning training” seperti “metcon workout”, HIIT, tarian Bollywood dan tarian jiu jitsu Brazil yang turut disertakan dengan tenaga pengajar.

Bagi Decastudio 2 pula, pelanggan boleh menyertai sesi berbasikal “indoor” secara berkumpulan. Sesi ini juga akan dibimbing oleh pengajar dan ianya tiga mod tunggangan yang merangkumi “beginner”, “intermediate” dan “advanced”.

Untuk Decastudio 3 pula, Decathlon bekerjasama dengan Hot Yo Studio untuk menyediakan sebuah studio khusus untuk aktiviti yoga bersama-sama tenaga pengajar. Berdasarkan perkongsian oleh Hot Yo, terdapat beberapa sesi berbayar yang boleh disertai dan diikuti oleh para pelanggan.

Tawaran lain yang turut disertakan di “flagship store” milik Decathlon ini adalah dua bilik rawatan hasil daripada kerjasamanya dengan Physiowerkz. Di sini, pelanggan boleh datang dan menerima rawatan fisioterapi yang berkaitan mengikut keperluan setiap individu. Dimaklumkan, rawatan di sini memfokuskan kepada menjejaki “root cause” sakit yang dialami oleh setiap individu.

Sudah mesti apabila anda melakukan pelbagai aktiviti seperti bersenam, mengayuh basikal atau melakukan senaman yoga di studio milik, badan akan berpeluh dan berbau. Oleh demikian, cawangan Decathlon KL City Centre ini turut menyediakan kemudahan tandas, bilik mandi dan persalinan agar para pelanggan boleh membersihkan tubuh badan dan menyegarkan diri terlebih dahulu sebelum keluar dan pulang.

Akhir sekali, Decathlon melengkapkan cawangan “flagship store” miliknya dengan menawarkan restoran berasaskan makanan sihat hasil kerjasamanya dengan Agrain. Entiti ini memfokuskan kepada pilihan makanan sihat yang sedap, mampu milik dan mudah. Semua makanannya disediakan secara “oven-baked” sahaja dan bahan-bahannya diambil daripada kebun-kebun tempatan di dalam negara.


Pasukan Perak Bertukar Menjadi Bos Gaurus FC

Pasukan bola sepak Perak akan dikenali dengan nama Bos Gaurus Football Club (BGFC) atau Bos Gaurus FC untuk saingan Liga Malaysia pada musim hadapan.

Menurut laporan Harian Metro, nama tersebut digunakan berdasarkan pendaftaran oleh pihak Persatuan Bolasepak Perak (PAFA) ketika proses penswastaan kelab seperti dimahukan oleh Persatuan Bolasepak Malaysia (FAM).

Mengenai logo pula, tiada sebarang makluman rasmi daripada pihak PAFA samada menggunakan logo sedia ada atau menggunakan logo baharu.

Untuk rekod, sebelum daripada ini, pasukan bola sepak berpangkalan di Ipoh ini dikenali dengan nama Perak The Bos Gaurus (Perak TBG) sejak tahun 2016.


Antara Hafizh atau Rossi – Prinsipal Yamaha Petronas SRT Tersepit

Prinsipal Yamaha Petronas Sepang Racing Team (SRT), Datuk Razlan Razali akui tersepit di antara memilih pelumba tempatan, Hafizh Syahrin atau pelumba veteran, Valentino Rossi untuk bersama pasukannya, musim depan.

Menurut laporan Stadium Astro, beliau tidak boleh sewenang-wenangnya memberi slot tersebut kepada pelumba tempatan berdasarkan semangat patriotik semata-mata.

“Saya memang tersepit dalam hal ini. Saya seorang yang patriotik, kalau boleh saya nak letakkan pelumba negara kita. Bukan tidak boleh tapi kami perlu berlandaskan keputusan.”

“Bila sudah sampai di tahap MotoGP, seseorang pelumba itu perlu menyerlah, bukan lagi masa untuk pendedahannya selama setahun dua. Dia sepatutnya sudah tahu untuk mengendalikan jentera MotoGP,” katanya.

Sementara itu, Razlan turut menasihatkan Hafizh yang juga pelumba Aspar Team dalam saingan Moto2 melantik pengurus bagi mengandalikan kontrak kariernya.

Valentino Rossi, 41 tahun, disebut-sebut menjadi calon pelumba utama yang akan dibawa masuk ke pasukan Yamaha Petronas SRT bagi menggantikan pelumba muda, Fabio Quartararo yang akan ke pasukan kilang, Monster Energy Yamaha musim depan.

Foto: Aspar Team & Monters Energy Yamaha


Terbuka Taipei: Perjalanan Aidil Terhenti, Tewas Kepada Perseorangan No.2 Jepun

Kejayaan Aidil untuk melepasi peringkat kelayakan ternyata belum cukup untuk dirinya melangkah lebih jauh selepas ditewaskan wakil jepun, Kenta Nishimoto di Pusingan 32 Terbuka Taipei, sebentar tadi.

Terdahulu, Aidil mara ke peringkat undian utama (main draw) selepas menundukkan perseorangan Thailand, Korakrit Laotrakul dengan keputusan 16-21, 22-20 dan 21-13.

Bertemu buat kali pertama, kualiti yang dipamerkan Kenta ternyata boleh diibaratkan bagai langit dan bumi sekaligus mudah menewaskan perseorangan negara berusia 23 tahun itu secara “straight set” dengan skor 21-13 dan 21-4 dalam perlawanan yang berlangsung selama 33 minit.

YONEX Taipei Open 2023MS – R3221 21 🇯🇵Kenta NISHIMOTO🥇

— BWFScore (@BWFScore) June 21, 2023

Bagaimanapun, kekalahan itu boleh dikira membanggakan buat Aidil yang kali terakhir mara ke Pusingan 32 bagi kejohanan Jelajah Dunia BWF bertaraf Super 300 pada tahun 2019 di Terbuka Macau.

Untuk makluman, Kenta Nishimoto bakal bertemu wakil Hong Kong, Chan Yin Chak yang turut menewaskan seorang lagi wakil Malaysia, Soong Joo Ven yang turut berakhir dengan keputusan “straight set” 21-16 dan 21-14.

Tiga lagi perseorangan lelaki negara, Yeoh Seng Zoe, Leong Jun Hao dan Cheam June Wei pula berjaya lolos ke Pusingan 16 selepas menewaskan lawan masing-masing.

Featured Image: Badminton Association of Malaysia


Olimpik 2020: Jacobs Hadiahkan Emas Pertama Buat Itali Dalam Acara 100m

Pelari Itali, Lamont Marcell Jacobs muncul pemenang bagi acara 100 meter lelaki dalam temasya Sukan Olimpik Tokyo 2020.

Pelari berusia 26 tahun ini memenangi emas selepas menamatkan larian dengan catatan masa 9.80 saat.

Untuk makluman ini merupakan kali pertama dalam sejarah penganjuran temasya Olimpik moden, pelari dari Itali memenangi pingat emas dalam acara ini.

Lamont Marcell Jacobs 🇮🇹 PEMENANG 100 METER LELAKI! 🥇Pelari pecut dari Itali tersebut mengejutkan ramai menewaskan pesaing-pesaing lain dengan catatan masa 9.80 saat.#Athletics#Tokyo2020#SokongMalaysia pic.twitter.com/3yWIcUrizh

Menamatkan saingan di tempat kedua dan meraih pingat perak adalah pelari Amerika Syarikat, Fred Kerley yang mencatatkan masa larian 9.84 saat.

Sementara itu, di tempat ketiga dan pemenang gangsa adalah pelari Kanada, Andre de Grasse yang mencatatkan masa larian 9.89 saat.

Sebagai tambahan, ini merupakan kali pertama acara 100 meter lelaki dimenangi selain daripada pelari Jamaica, Usain Bolt yang mendominasi dalam tiga edisi Olimpik terdahulu secara berturut-turut.


Pemenang Piala Dunia Ikut Jejak Benzema Sertai Al Ittihad Selama 3 Tahun

Dua minggu lalu, Karim Benzema selaku salah seorang penyerang prolifik di kancah bola sepak eropah meninggalkan kelab yang diwakilinya selama 14 tahun iaitu Real Madrid bagi berhijrah ke Arab Saudi menyertai Al Ittihad.

Kini, pemain tengah Chelsea yang memenangi Piala Dunia 2018, N’golo Kante mengikuti jejak langkah Benzema apabila diumumkan secara rasmi menerusi pelbagai platform media sosial milik kelab berkenaan menjadi pemain baharu Al Ittihad yang beraksi dalam kancah Liga Pro Saudi (SPL).

Menerusi makluman kelab berjulukan Al Numoor terbabit, Kante yang kini berusia 32 tahun diberikan kontrak selama tiga tahun – sama seperti Benzema – tanpa didedahkan kepada umum sebarang amaun gaji yang akan diterimanya sepanjang tempoh terbabit.

Don't listen to the fake news⛔Kanté is an Ittihad player now! ✍🤩

— Ittihad Club (@ittihad_en) June 20, 2023

Untuk makluman, Al Ittihad berjaya mendapatkan khidmat Kante secara percuma tanpa sebarang bayaran kepada Chelsea memandangkan kontraknya bersama skuad The Blues akan tamat pada 30 Jun nanti.

Peminat Kante pastinya ternanti-nantikan persembahan Kante bersama kelab baharunya itu lebih-lebih lagi penglibatan Kante bersama Chelsea pada musim 2022-23 dilihat begitu terhad ekoran mengalami kecederaan hamstring semasa turun menentang Tottenham Hotspur pada Ogos tahun lalu.

Kecederaan itu memaksanya untuk menjalani pembedahan pada bulan Oktober berikutnya dan terpaksa melupakan aksi bola sepak selama lima bulan sekaligus terlepas peluang untuk mewakili Perancis beraksi di pentas Piala Dunia 2022 Qatar sekitar November-Disember lalu.

Sebagai rekod, Kante telah menyarung jersi The Blues selama tujuh musim. Sepanjang tempoh itu, pemain kelahiran Paris berdarah Mali ini telah membantu Chelsea menjulang kejuaraan Liga Perdana Inggeris (EPL), Piala FA, Liga Europa, Liga Juara-Juara, Supercup dan Piala Dunia Kelab FIFA.


Hamidin Dipilih Sebagai Ahli Majlis AFF Penggal 2022-2026, Tak Bertanding Jawatan Lebih Tinggi Kerana Mahu Tumpu Kepada Malaysia

Presiden Persatuan Bola Sepak Malaysia (FAM), Datuk Haji Hamidin Mohd Amin menjadi salah seorang individu yang dipilih untuk mengisi kerusi Ahli Majlis Persekutuan Bola Sepak ASEAN (AFF) bagi penggal 2022-2026.

Pemilihan Hamidin itu bersama-sama beberapa lagi individu lain disahkan dalam Kongres Biasa AFF Ke-29 yang berlangsung di Siem Reap, Kemboja, hari ini.

Empat lagi individu yang dipilih untuk menduduki kerusi Ahli Majlis AFF itu ialah Chris Nikou (Australia), Ko Ko Thein (Myanmar) dan Thanasak Suraprasert (Thailand).

Teo Chwee Lian Julie dari Singapura pula mengisi tampik Ahli Majlis Wanita AFF bagi penggal yang sama.

Datuk Haji Hamidin dipilih selaku Ahli Majlis Persekutuan Bolasepak Asean (AFF)

Baca Selanjutnya di:https://t.co/c7Du1Fm3Aa#FAM #HarimauMalaya #AFF pic.twitter.com/nVRNl8YFKH

— FA Malaysia (@FAM_Malaysia) November 14, 2022

“Kami terus mengharapkan kerjasama yang lebih erat dalam kalangan negara anggota AFF di bawah kepimpinan Sameth agar AFF dapat membantu ahli gabungannya menaikkan standard (piawaian) bola sepak Asia Tenggara.

“Dengan pemilihan sebagai ahli majlis ini juga saya akan terus memastikan suara Malaysia sentiasa didengari di peringkat Asia Tenggara.

“Saya mempunyai sebab tersendiri iaitu untuk tidak bertanding merebut jawatan yang lebih tinggi kerana apa yang paling utama buat saya ialah negara Malaysia,” ujar Hamidin sejurus tamat kongres.

Sementara itu, jawatan Presiden AFF kekal menjadi milik penyandangnya, Mejar Jenaral Khiev Sameth (Kemboja) buat penggal kedua setelah menang tanpa bertanding.

Manakala tiga jawatan Naib Presiden pula diisi oleh Pengiran Matusin bin Pengiran Matasan (Brunei), Maaike Ira Puspita (Indonesia) dan Hon. Francisco Martins da Costa Pereira Jeronimo (Timor Leste).

Kongres itu disusuli dengan mesyuarat majlis badan itu sambil dianggotai perwakilan FAM iaitu Timbalan Presiden, Datuk Wira Mohd Yusoff dan Setiausaha Agung, Noor Azman.

Featured Image: Football Association of Malaysia


Terbuka Vietnam: Pemain Thailand Usia 15 Tahun Beri Cabaran Sengit Kepada Goh Jin Wei

Tampil buat pertama kali dalam saingan berstatus Jelajah Super 100 BWF dan perlu berhadapan dengan bekas juara Remaja Dunia dua kali merangkap pilihan ketujuh kejohanan tidak menggentarkan pemain muda Thailand, Pitchamon Opatniputh.

Biarpun masih berusia 15 tahun, Pitchamon yang menghuni ranking ke-144 dunia sempat memberikan cabaran yang sengit kepada perseorangan wanita bebas (independent) negara, Goh Jin Wei di Pusingan 32, saingan Terbuka Vietnam pada hari ini.

Pitchamon memberikan cabaran kepada Jin Wei bermula daripada set pertama walaupun terpaksa akur tumpas dengan skor 18-21.

YONEX-SUNRISE Vietnam Open 2022WS – Round of 3221 13 23 🇲🇾Jin Wei GOH🏅18 21 21 🇹🇭Pitchamon OPATNIPUTH

🕗 in 45 minutes https://t.co/mRhsQjc0qK

— BWFScore (@BWFScore) September 28, 2022

Bagaimanapun, dia berhasil bangkit pada set seterusnya dengan menamatkan pertarungan dengan skor 21-13 sekaligus mengheret Jin Wei ke set penentuan.

Di set ketiga, Pitchamon terlebih dahulu mendapatkan mata ke-20 sebelum Jin Wei menyamakan kedudukan untuk membawa permainan ke “deuce”.

Akan tetapi Pitchamon terpaksa akur tumpas perlawanan ini apabila Jin Wei menamatkan set tersebut dengan skor 23-21. Untuk makluman, tiga set permainan ini berlangsung selama 45 minit.

Sementara itu, dengan kemenangan ini, Jin Wei dapat meneruskan kemaraan ke peringkat Pusingan 16. Menantinya di peringkat tersebut adalah pemain India yang berada di ranking ke-71 dunia, Ira Sharma.

Featured Image: Instagram Pitchamon & Badminton Association of Malaysia


Belanjawan Selangor 2022: Kerajaan Peruntuk RM1 Juta Laksana Liga Akar Umbi

Kerajaan Negeri Selangor mengumumkan memberikan peruntukan sebanyak RM1 juta bagi melaksanakan Liga Akar Umbi di peringkat daerah di seluruh negeri tersebut.

Peruntukan itu diumumkan oleh Menteri Besar, Dato’ Seri Amirudin Shari di dalam pembentangan Belanjawan Selangor 2022 di Dewan Undangan Negeri (DUN) Selangor, pada hari ini.

RM1 juta: Peruntukan Liga Akar Umbi bagi aktiviti kesukanan khususnya di kalangan belia untuk membangunkan sukan di peringkat akar umbi.#Selangor2022

Menurutnya, peruntukan tersebut diberikan sebagai usaha untuk merancakkan liga amatur dan menyemarakkan lagi aktiviti sukan khasnya dalam kalangan belia selaras hasrat membangunkan sukan dari peringkat akar umbi.

Di awal pembentangannya, Amirudin memaklumkan Belanjawan Selangor 2022 adalah berjumlah RM2.343 bilion dimana RM1.22 bilion (52%) adalah perbelanjaan mengurus manakala baki RM1.123 bilion (48%) pula merupakan perbelanjaan pembangunan.


Terbuka Denmark: Wei Chong-Kai Wun Hadapi Juara All England Di Pusingan 32

Saingan Terbuka Denmark yang akan berlangsung bermula 18 Oktober kelak di Odense akan menemukan beregu muda negara, Man Wei Chong dan Tee Kai Wun dengan juara All England, Muhammad Shohibul Fikri dan Bagas Maulana di Pusingan 32.

Pertembungan itu terhasil selepas daripada sesi undian yang dijalankan bagi kejohanan berstatus Jelajah Dunia Super 750 BWF, semalam.

Berdasarkan prestasi semasa, Wei Chong-Kai Wun yang menghuni ranking ke-24 dunia masih segar dengan kejayaan menjuarai saingan Terbuka Taipei (Jelajah Dunia Super 300) sekitar pertengahan Julai lalu.

Namun begitu, Fikri-Bagas yang berada di ranking ke-15 dunia dilihat bergelut untuk melepasi peringkat Pusingan 16 dalam 9 kejohanan terakhirnya bermula Kejohanan Badminton Asia pada penghujung April lalu.

Berdasarkan rekod pertemuan pula, Wei Chong-Kai Wun pernah bertemu Fikri-Bagas sebanyak satu kali dalam saingan Antarabangsa Belgium 2021. Ianya berakhir dengan Wei Chong-Kai Wun menanggung kekalahan.

Sementara itu, hasil undian turut menyaksikan juara dunia, Aaron Chia dan Soh Wooi Yik yang diletakkan selaku pilihan keempat akan turun menentang beregu Jerman yang menghuni ranking ke-11 dunia, Mark Lamfuss-Marvin Seidel pada Pusingan 32.

Beregu No.1 negara ini berkemungkinan besar tidak akan menghadapi masalah untuk melepasi Mark-Marvin memandangkan mereka pernah menumpaskannya sebanyak empat kali daripada lima pertemuan sebelum ini.

Selain itu, Goh Sze Fei dan Nur Izzuddin pula akan berhadapan dengan gandingan sementara dari Taiwan, Lee Yang yang terpaksa beraksi bersama pasangan lain buat seketika iaitu Lu Chen ekoran Wang Chi-lin mengalami kecederaan kaki.

Beregu bebas (independent) negara, Ong Yew Sin dan Teo Ee Yi merangkap pilihan kelapan akan menentang beregu China yang menghuni ranking ke-43 dunia, Liang Wei Keng-Wang Chang.

Akhir sekali, Tan Kian Meng dan Tan Wee Kiong pula akan beraksi menentang beregu Korea di ranking ke-21 dunia, Choi Sol-gyu & Kim Won-ho. Pertembungan ini bakal menjadi yang kedua buat kedua-dua pemain setelah berentap buat pertama kali di Korea Masters sekitar pertengahan April lalu.

Featured Image: Badminton Association of Malaysia


4 Beregu Campuran Negara ‘Gali Kubur’ Di Malaysia Masters 2023

Kesemua beregu campuran negara samada yang bernaung di bawah Persatuan Badminton Malaysia (BAM) atau bergerak secara bebas (independent) menerima nasib yang sama di pentas Malaysia Masters 2023 – tersungkur di peringkat awal iaitu Pusingan 32.

Untuk makluman, seramai empat beregu campuran Malaysia bertanding dalam kejohanan bertaraf Jelajah Dunia Super 500 BWF pada kali ini. Antaranya gandingan Goh Soon Huat-Shevon Jemie Lai, Tan Kian Meng-Lai Pei Jing, Chen Tang-Toh Ee Wei dan Chan Peng Soon-Cheah Yee See.

Episod duka melibatkan keempat-empat pasangan ini bermula dengan Kian Meng-Pei Jing tumpas yang turun pada perlawanan pertama di Gelanggang 1 tumpas kepada beregu No.2 Thailand, Supak Jomkoh dan Supissara Paewsampran secara “straight set” dengan skor 20-22 dan 20-22.

Kedukaan itu diikuti pula oleh gandingan Peng Soon-Yee See yang terpaksa akur akan kekalahan di tangan beregu No.2 Korea, Kim Won-ho dan Jeong Na-eun juga secara “straight set” dengan skor 8-21 dan 15-21 dalam tempoh masa 37 minit permainan.

Naib juara Terbuka Swiss yang diletakkan sebagai pilihan kelima kejohanan, Soon Huat-Shevon tidak terlepas daripada mengalami nasib yang sama apabila tidak dapat menjinakkan pasangan campuran Indonesia, Praveen Jordan dan Melati Daeva Oktavianti dan akur tumpas dengan menerusi skor 19-21, 21-18 dan 12-21.

Akhir sekali, kejohanan yang menawarkan hadiah terkumpul berjumlah AS$420,000 ini disahkan tidak akan dihiasi dengan kelibat wakil Malaysia bermula Pusingan 16 apabila juara Orleans Masters, Tang Jie-Ee Wei turut sama tumpas.

Pasangan yang menghuni ranking ke-20 dunia ini mengalami kekalahan di tangan beregu No.2 Indonesia, Rinov Rivaldy dan Pitha Haningtyas Mentari menerusi tiga set permainan yang berkesudahan dengan skor 20-22, 21-11 dan 15-21 setelah bertarung hampir satu jam permainan.


Terengganu, Terengganu II, Sri Pahang & Penang Sertai Saingan Pramusim 4 Penjuru

Empat buah pasukan tempatan iaitu Terengganu FC, Terengganu FC II, Sri Pahang FC dan Penang FC membuat persiapan pramusim Liga Malaysia dengan menyertai pertandingan empat penjuru.

Menurut laporan Berita Harian, saingan empat penjuru tersebut akan berlangsung di Kuala Terengganu bermula 5 hingga 11 Februari dengan pasukan Terengganu sendiri sebagai tuan rumah.

Difahamkan, skuad berpangkalan di pantai timur mengadakan kejohanan tersebut selepas membatalkan perancangan pramusim di luar negara ekoran pandemik Covid-19 yang belum reda.

“Kita akan gunakan dua stadium dalam kejohanan itu nanti iaitu Stadium Sultan Mizan Zainal Abidin (SSMZA) di Gong Badak dan Stadium Sultan Ismail Nasiruddin Shah (SSINS), Kuala Terengganu dalam kejohanan yang diadakan hampir seminggu itu,” kata Ketua Pegawai Operasi Terengganu, Mohd Sabri Abas seperti dipetik daripada portal akhbar tersebut.

Mohd Sabri mengharapkan kejohanan pramusim ini dapat dimanfaatkan khususnya buat skuad Nafuzi Zain untuk mendapatkan keserasian sebelum bermulanya saingan liga lebih-lebih lagi pasukannya dibarisi ramai pemain import baharu.

Antara pemain baharu yang diikat skuad ‘Black and White’ ialah penyerang, Kpah Sherman dan Tchetche Kipre, pemain tengah, Manuel Ott, serta pertahanan Luke Woodland dan Pape Diakite.


Indra Widjaja Dipilih Sebagai Jurulatih Lee Zii Jia Badminton Club

Jurulatih kelahiran Indonesia, Indra Widjaja dipilih oleh jaguh badminton negara, Lee Zii Jia untuk menjadi jurulatih bagi kelabnya, Lee Zii Jia Badminton Club.

Menurut laporan akhbar tempatan, Utusan Malaysia, antara faktor Zii Jia yang akan bergerak secara persendirian atau bebas (independent) selepas ini memilih Indra sebagai jurulatihnya kerana beliau merupakan individu penting disebalik pencapaiannya pada hari ini selain melayan dirinya bagaikan seorang anak.

Bagaimanapun, Indra masih mempunyai kontrak bersama badan induk badminton negara, Persatuan Badminton Malaysia (BAM) selaku jurulatih perseorangan wanita negara sehingga 31 Mac ini.

Justeru, khidmat Indra hanya boleh mula digunakan Lee Zii Jia dan kelab badmintonnya selepas daripada tarikh tersebut. Pada masa yang sama, Zii Jia turut memaklumkan perancangannya untuk menambah khidmat pakar fisio dan jurulatih kecergasan ke dalam kelabnya itu.

Untuk makluman semua, pendaftaran Lee Zii Jia Badminton Club telah diluluskan oleh Pesuruhjaya Sukan Malaysia (PJS) pada 15 Februari lalu. Difahamkan, urusan pendaftaran kelab ini turut mendapat sokongan dan bantuan daripada Timbalan Menteri Belia dan Sukan, YB Ti Lian Ker.

Dalam laporan yang sama, pemain yang menghuni ranking ketujuh dunia ini memberitahu tidak merancang untuk membawa masuk mana-mana pemain muda menyertai kelabnya.


Olimpik 2020: Beregu Campuran Tumpas Pada Perlawanan Pembukaan

Pasangan beregu campuran negara, Chan Peng Soon dan Goh Liu Yin terpaksa akur tumpas pada perlawanan peringkat Kumpulan D temasya Sukan Olimpik Tokyo 2020.

Pasangan yang menduduki tangga ke-7 dunia ini tumpas pada set pertama 18-21 kepada pasangan daripada Hong Kong, Tan Chung man dan Tse Ying Suet.

RESULTS: #Tokyo2020Group D#HKG Tang Chun Man-Tse Ying Suet def. #MAS Chan Peng Soon-Goh Liu Ying 21-18 10-21 21-16#DemiMalaysia#KontinjenMalaysia#BadmintonMalaysia#BadmintonLovers pic.twitter.com/kdrVM2rx0e

Gandingan beregu campuran negara ini bangkit pada set kedua dengan mencatatkan kemenangan 21-10.

Bagaimanapun, Peng Soon dan Liu Yin gagal meraih kemenangan pada set ketiga yang berlangsung dengan penuh sengit. Mereka tumpas di set ketiga dengan keputusan 16-21.

Perlawanan seterusnya, mereka akan bertemu gandingan daripada Jerman, Mark Lamsfuss, Isabel Herttrich pada hari esok, jam 10.20 pagi waktu Malaysia.


Jersi Ke-3 Manchester United Dengan Corak ‘Zebra’ Tertiris

Manchester United baru sahaja melancarkan jersi Home keluaran Adidas untuk mengharungi saingan Liga Perdana Inggeris (EPL) 2020/21, pada awal ogos.

Manakala jersi Away pula baru sahaja diumumkan sebelum daripada perlawanan menentang Sevilla FC pada aksi suku akhir Liga Europa, empat hari lalu.

Bagaimanapun, telah tertiris rekaan jersi ke-3 skuad Red Devil di internet pada hari ini dan ianya hadir dengan corak ‘unik’ hitam putih seperti kuda belang.

Perkara itu didedahkan oleh laman sesawang Footy Headlines di mana corak belang hitam putih itu hadir pada kedua-dua baju dan seluar pendek.

Pelbagai reaksi diberikan oleh penyokong Manchester United berkenaan rekaan terbaharu jersi ke-3 tersebut namun majoriti tidak menyukainya.

Difahamkan corak hitam putih itu berasaskan daripada ‘dazzle camouflage’. Ia pernah digunakan oleh kapal-kapal British semasa Perang Dunia Pertama.

British menggunakannya untuk melindungi mereka daripada serangan U-Boats buatan Jerman. Corak tersebut membuatkan musuh keliru akan saiz, kelajuan, jarak dan arah yang dituju kapal-kapal mereka.

Sekiranya rekaan jersi ke-3 Manchester United yang tertiris ini benar, Bruno Fernandes dan rakan sepasukannya pasti akan mendapat kelebihan yang sama sepertimana kapal-kapal British.

Sebelum ini rekaan jersi Home dan Away Manchester United turut tertiris awal di laman Footy Headlines, dan kedua-dua corak yang tertiris itu sama seperti yang diumumkan secara rasmi.


Malaysia Bakal Tampil Buat Kali Ke-9 di Hoki Piala Dunia – Bagaimanakah Dengan Pencapaian Sebelum Itu?

Skuad senior hoki lelaki kebangsaan disahkan layak menyertai kejohanan hoki lelaki Piala Dunia 2023 yang akan berlangsung di Bhubaneswar dan Rourkela, India.

Skuad negara mendapat pengesahan awal ke saingan tersebut selepas India merangkap tuan rumah kejohanan dunia berhasil melayakkan diri bersama-sama Jepun, Malaysia dan Republik Korea ke peringkat ‘Super 4’ kejohanan hoki Piala Asia 2022, semalam.

Untuk makluman semua, kejohanan hoki Piala Asia ini menawarkan tiga tiket kepada tiga pasukan terbaik – juara, naib juara dan tempat ketiga – untuk menyertai saingan Piala Dunia.

— Asian Hockey Federation (@asia_hockey) May 26, 2022

Namun begitu, kemaraan India ke peringkat ‘Super 4’ ini secara tidak langsungnya memberikan tiket automatik kepada tiga buah pasukan lain. Ini kerana India telah pun mendapat slot automatik ke saingan Piala Dunia selaku tuan rumah.

Sementara itu, pengesahan kemaraan Speedy Tigers ke Piala Dunia menjadikan mereka bakal muncul buat kali kesembilan di pentas tersebut. Selain itu, ini juga bakal menjadi penampilan ketiga berturut-turut sejak tahun 2014.

Sebagai rekod, skuad hoki lelaki kebangsaan, tampil buat pertama kali dalam saingan Piala Dunia pada edisi 1973 yang berlangsung di Amstelveen, Belanda.

Manakala pencapaian terbaik Malaysia di pentas ini hadir ketika edisi berikutnya, Piala Dunia 1975 ketika menjadi tuan rumah. Malaysia menamatkan saingan tersebut di tangga keempat. Berikut adalah pencapaian Malaysia di pentas Piala Dunia:

Piala Dunia 1973: Tempat Ke-11

Piala Dunia 1975: Tempat Ke-4

Piala Dunia 1978: Tempat Ke-10

Piala Dunia 1982: Tempat Ke-10

Piala Dunia 1998: Tempat Ke-11

Piala Dunia 2002: Tempat Ke-8

Piala Dunia 2014: Tempat Ke-12

Piala Dunia 2018: Tempat Ke-15

Featured Image: Malaysian Hockey Confederation & FIH


Mane Tidak Berada Dalam Perancangan Gergasi Jerman, Bayern Munich

Khidmat penyerang skuad kebangsaan Senegal, Sadio Mane dimahukan oleh kelab gergasi Jerman, Bayern Munich sepertimana dilaporkan media berpangkalan di eropah, sejak malam tadi.

Pengarah Sukan Bayern Munich, Hassan Salihamidzic mahukan khidmat penyerang Liverpool itu dan akan mendatangkannya pada jendela perpindahan musim panas nanti.

Dimaklumkan Salihamidzic telah bertemu dengan ejen kepada Mane di Mallorca baru-baru ini dan Mane menjadi salah satu topik yang dibincangkan.

NOT TRUE ❌ is that Bayern is working on a Transfer of Sadio Mané. The Player was no topic in the Talks between Salihamidzic and Bezemer of Mané‘s agency „ROOF“ at Mallorca on Friday https://t.co/JUjJaBpALR

— Christian Falk (@cfbayern) May 9, 2022

Untuk makluman semua, kontrak Mane bakal tamat pada Jun 2023 – berbaki setahun sahaja lagi – namun perbincangan untuk melanjutkan kontrak pemain tersebut bersama Liverpool berada dalam fasa yang sukar.

Akan tetapi jurnalis yang berpangkalan di Munich, Christian Falk menyatakan berita berkenaan tidak benar serta tiada usaha daripada Bayern untuk mendatangkan Mane.

Malahan, pemain berusia 30 tahun itu tidak menjadi topik perbincangan dalam pertemuan antara Pengarah Sukan Bayern Munich bersama ejen kepada Mane itu.

Untuk rekod, telah menyarung jersi skuad The Reds sejak tahun 2016 dan tampil sebanyak 265 kali, menjaringkan 118 gol serta mencipta 47 “assist”.


‘Pak Arab’ Jordan Taruhan Sri Pahang Di Bahagian Serangan Ganti Kenny Athiu

Penyerang skuad kebangsaan Jordan, Mahmoud Za’tara menjadi sandaran utama di bahagian serangan Sri Pahang untuk mengharungi saingan Liga Malaysia 2022.

Kedatangan pemain berusia 31 tahun ini dihebahkan menerusi makluman di pelbagai media sosial milik skuad yang dikenali dengan julukan Tok Gajah, pada Sabtu lalu.

Difahamkan, kedatangan penyerang ini adalah untuk mengisi kekosongan yang ditinggalkan oleh penyerang tinggi lampai berketinggian 2 meter (m), Kenny Athiu yang merupakan kelahiran benua afrika.

Untuk makluman semua, Mahmoud hadir dengan reputasi sebagai pemain yang membantu kelab lamanya, Al Wehdat muncul naib juara Liga Pro Jordan serta juara Piala Super Jordan 2021 (perlawanan piala sumbangsih).

Selain beraksi di liga negaranya, karier bola sepak Mahmoud banyak tertumpu bersama pasukan-pasukan yang berpangkalan di rantau asia barat seperti Iraq, Kuwait, Qatar, Bahrain dan Oman.

Pengalaman Mahmoud di kancah kejohanan antarabangsa seperti Piala AFC dan Kelayakan Liga Juara-Juara AFC (ACL) turut menjadi salah satu sebab pemain ini menarik minat Sri Pahang untuk mendapatkan khidmatnya.

Sebagai tambahan, Kenny yang ditandatangani oleh Sri Pahang pada jendela pertengahan musim lalu dilepaskan selepas sekadar merekodkan 5 jaringan gol daripada 11 penampilan.


Olimpik 2020: Peng Soon-Liu Yin Tumpas Lagi, Slot Ke Peringkat Kalah Mati Tipis

Pasangan beregu campuran negara, Chan Peng Soon dan Goh Liu Yin tumpas sekali lagi pada perlawanan kedua peringkat Kumpulan D dalam temasya Sukan Olimpik Tokyo 2020.

Selepas tewas di tangan pasangan dari Hong Kong, Tan Chung Man dan Tse Ying Suet pada perlawanan pembukaan semalam, Peng Soon dan Liu Yin tumpas pula kepada pasangan dari Jerman, hari ini.

RESULTS: #Tokyo2020Group D#GER Mark Lamsfuss-Isabel Herttrich def. #MAS Chan Peng Soon-Goh Liu Ying 21-12 21-15#DemiMalaysia#KontinjenMalaysia#BadmintonMalaysia#BadmintonLovers pic.twitter.com/n2bgs9FHIj

Lebih mengecewawakan, Peng Soon dan Liu Yin tumpas dua ‘straight set’ kepada Mark Lamsfuss dan Isabel Herttrich dengan keputusan 21-12 dan 21-15.

Kekalahan dalam kedua-dua perlawanan ini melihatkan peluang Malaysia untuk mara ke peringkat kalah mati sangat tipis.

Malaysia perlu melihat kepada keputusan melibatkan regu campuran China menentang Hong Kong, sebentar nanti.

Sekiranya pasangan beregu campuran Hong Kong meraih kemenangan ke atas China maka Malaysia masih mempunyai peluang.

Namun Malaysia perlu mengambil peluang untuk mencatatkan kemenangan ke atas China sekiranya mahu layak ke peringkat kalah mati.

Perlawanan terakhir beregu campuran Malaysia bertemu pasangan dari China, Wang Li Yiu dan Huang Dong Ping dijadualkan pada jam 6.20 petang esok, waktu Malaysia.

Kemaskini Terkini!! (12.30 pm, 25 Julai)

Pasangan beregu campuran negara sah tersingkir daripada saingan Sukan Olimpik selepas China berjaya menewaskan Hong Kong dengan dua ‘straight set’ sebentar tadi.

Kedudukan terkini Kumpulan D – Beregu CampuranSelepas wakil dari China menewaskan beregu dari Hong Kong, Peng Soon-Liu Ying sah tidak dapat beraksi dalam pusingan kalah mati.#Badminton#Tokyo2020#SokongMalaysia pic.twitter.com/vUIwyWhAVH


Kejohanan Dunia BWF: S. Kisona, Yeen Yuan-Valeree Kandas Di Pusingan 64

Beregu wanita muda negara, Low Yeen Yuan dan Valeree Siow hanya dapat merasai satu perlawanan sahaja di Kejohanan Dunia BWF 2022.

Pasangan yang berusia 20 tahun masing-masing ini meraih debut di pentas kejohanan dunianya pada hari ini namun terpaksa pulang sejurus tamat sahaja perlawanan di Pusingan 64.

Dalam perlawanan tersebut, Yeen Yuan-Valeree terpaksa akur tumpas kepada wakil India, Treesa Jolly-Gayatri Pullela secara “straight set” dengan skor 21-11 dan 21-13 dalam tempoh 31 minit.

Sementara itu, seorang lagi wakil negara yang beraksi dalam kategori perseorangan wanita, Kisona Selvaduray turut mendapat nasib yang sama – pulang sejurus Pusingan 64.

Pemain berusia 23 tahun ini tumpas kepada pemain Vietnam, Vu Thi Trang juga secara “straight set” dengan skor 21-10 dan 21-17. Ianya berlangsung dalam tempoh 37 minit permainan.

Untuk makluman, ini merupakan penampilan kedua Kisona di Kejohanan Dunia BWF. Penampilan tahun lalu turut menyaksikan dia terkandas di Pusingan 64.


Kajian: Penyokong Wanita Ke Stadium Bukan Kerana Mengikut ‘Boyfriend’ Atau Suami

Seringkali penyokong wanita yang hadir ke stadium semasa berlangsungnya sesebuah perlawanan bola sepak dikatakan hanya untuk menemani teman lelaki atau suami masing-masing.

Bagaimanapun, ternyata tanggapan tersebut tidak begitu tepat berdasarkan sebuah kajian yang dijalankan Fakulti Sains Sukan dan Rekreasi, Universiti Teknologi Mara (UiTM) Shah Alam.

Menurut pensyarah fakulti berkenaan, Mohd Sadek Mustafa berkata hasil kajian menunjukkan penyokong wanita ke stadium kerana ingin menonton aksi pemain bintang yang mereka sukai.

Dapatan itu turut disokong dengan beberapa peratusan kehadiran golongan wanita ke stadium hanya bersama rakan sejantina mereka. Difahamkan kajian tersebut dilakukan di tiga buah negeri dalam saingan Liga Malaysia, musim lalu.

“Berdasarkan kajian yang kami buat di Selangor, Pahang dan Johor, purata penyokong wanita yang hadir ke stadium bagi tiga negeri itu adalah antara 30 hingga 35 peratus.

“Penyokong wanita datang ke stadium bukan hanya mengikut teman lelaki atau suami, sebaliknya mereka ini sebenarnya ingin menonton bintang bola sepak yang mereka sukai.

“Kira-kira 15 peratus datang bukan dengan teman lelaki, tetapi dengan rakan wanita mereka. Itu fenomena yang berlaku dalam industri bola sepak kita,” jelas pensyarah berkenaan seperti dipetik daripada Berita Harian.

Sementara itu, dapatan lain dalam kajian yang bertajuk Pengaruh Jenama Dalam Industri Bola Sepak itu turut mejelaskan minat daripada kalangan penyokong wanita dapat ‘menggemukkan’ kantung kewangan sesebuah kelab bola sepak.

Hal ini kerana golongan wanita tidak lokek untuk mengeluarkan wang daripada poketnya untuk membeli barangan-barangan eksklusif kelab. Lebih menarik, Mohd Sadek turut berkongsikan bahawa golongan wanita akan berbelanja lebih berbanding golongan lelaki.

Featured Image: Football Association of Malaysia


Video: Jaringan Tunggal Kpah Bantu Liberia Raih Kemenangan Pertama Dalam Kelayakan Piala Dunia 2022

Satu jaringan oleh penyerang Kedah Darul Aman (Kedah), Kpah Sherman telah membantu skuad kebangsaannya, Liberia meraih kemenangan sulung dalam pusingan dua Kelayakan Piala Dunia 2022.

Penyerang berusia 29 tahun ini berhasil mencetak jaringan tersebut pada minit ke-86 permainan ketika menentang Republik Afrika Tengah pada perlawanan kedua peringkat Kumpulan C.

Baca: Kpah Sherman Raih Kemenangan Bersama Liberia Ketika Menentang Libya

Pada ketika itu, Kpah menerima bola di dalam kotak penalti hasil tandukan rakan sepasukannya. Pada masa yang sama, barisan pertahanan lawan alpa akan keberadaannya di situ.

Kpah yang menghidu peluang tersebut dengan pantas mengambil peluang untuk menyudahkan bola tersebut sekaligus berhasil membantu pasukannya meraih kemenangan 1-0.

Kemenangan ini meletakkan skuad negaranya di tangga kedua Kumpulan C. Memimpin kumpulan ini adalah skuad kebangsaan yang diperkuatkan dengan beberapa kehadiran pemain berpangkalan di Liga Perdana Inggeris (EPL) iaitu Nigeria.

🇨🇫 Central African Republic 0-1 Liberia 🇱🇷Kpah Sherman's 86th-minute winner sees Liberia move up to 2nd in Group C#WCQ | #WorldCup | @CAF_Online pic.twitter.com/pFHOSkRXFk

Perlawanan seterusnya bagi kelayakan Piala Dunia 2022 melibatkan skuad Liberia akan bersambung pada bulan Oktober hadapan.

Anda boleh menonton sorotan perlawanan Liberia menentang Republik Afrika Tengah serta jaringan oleh Kpah Sherman DI SINI

Featured Image: Liberia Football Association


TMJ: Pengadil Wan Tarmizi Sepatutnya Beri Penalti Kepada Terengganu FC

Mutu pengadilan rendah oleh Wan Mohamad Tarmizi Wan Ibrahim semasa mengadili perlawanan di antara Terengganu FC menentang Johor Darul Ta’zim (JDT), semalam, mengundang kritikan ramai peminat bola sepak.

Manakan tidaknya, terdapat beberapa insiden dilihat tidak mendapat hukuman yang selayaknya sekaligus menyebabkan perlawanan menjadi ‘panas’ dan tegang di antara kedua-dua pasukan.

Paling menjadi tumpuan adalah insiden melibatkan terjahan tinggi berbahaya oleh penyerang Dominic Da Sylva ke atas Natxo Insa. Pengadil hanya melayangkan kad kuning.

Selain itu, Terengganu FC pula dinafikan beberapa sepakan penalti apabila pemain-pemainnya dikasari di dalam kotak penalti.

Turut senada dengan kritikan yang dilemparkan oleh majoriti peminat adalah pemilik JDT, DYAM Tunku Ismail Ibni Sultan Ibrahim.

“Bukan mudah untuk kami JDT. Pengadil teruk dan tidak mengawal perlawanan dengan baik.”

“Sepatutnya 1 atau 2 penalti buat Terengganu dan kad merah terhadap penyerang Terengganu yang melakukan terjahan yang tinggi.”

“Apa apa pun perlawanan sudah tamat. Tahniah kepada kedua-dua pasukan.” ulas baginda dalam satu komen yang ditinggalkan di laman sosial Terengganu FC, pagi tadi.

Walaupun keputusan-keputusan yang dibuat oleh Wan Tarmizi banyak tidak memihak kepada Terengganu FC, Tunku Ismail yang juga Tunku Mahkota Johor (TMJ) memuji semangat profesionalisme yang dipimpin oleh kapten Lee Tuck.

“Sikap profesionalisme yang tinggi oleh kapten, dan potensi yang tinggi oleh pemain muda.” tambah baginda lagi.

Perlawanan tersebut berkesudahan dengan skuad Harimau Selatan mencatatkan kemenangan 1-0 hasik jaringan Safawi Rasid pada minit ke-5 permainan.

Tonton highlights penuh pada pautan video di bawah:

Featured Image: Terengganu Football Club


‘Patatimo Boys’ Disenaraikan Beraksi Di Kejohanan Syed Modi 2022 – Jelajah Dunia Super 300 BWF

Pasangan beregu lelaki remaja sedang meningkat naik, Wan Muhammad Arif Wan Junaidi dan Muhammad Haikal Nazri yang berusia 19 tahun masing-masing bakal membuat kemunculan pertama dalam siri Jelajah Dunia BWF bertaraf Super 300, bermula tahun hadapan.

Menerusi ‘M&Q Report’ yang dimuat naik oleh laman Persekutuan Badminton Dunia (BWF), pasangan yang terkenal dengan julukan ‘Patatimo Boys’ ini tersenarai untuk menyertai Kejohanan Antarabangsa Syed Modi 2022 yang akan berlangsung di Lucknow, India bermula 18 hingga 23 Januari 2022.

Sepanjang tahun 2021, gandingan yang berasal dari Terengganu dan Kelantan ini telah menyertai 8 kejohanan berstatus Gred 3 oleh BWF. Daripada 8 kejohanan yang disertai, gandingan Arif-Haikal muncul juara sebanyak 3 kali di Terbuka Austria, Kejohanan Antarabangsa Hellas dan Kejohanan Antarabangsa Ukraine.

Selain itu, gandingan beregu bertangan kidal ini turut muncul naib juara sebanyak dua kali di Kejohanan Antarabangsa Latvia dan Terbuka Scotland. Kejayaan ini berhasil meletakkan mereka di ranking ke-103 dunia pada tahun 2021.

Sementara itu, kejohanan Syed Modi ini turut menyaksikan 3 beregu lelaki Malaysia yang lain turut menyertainya. Antaranya, Man Wei Chong dan Tee Kai Wun (ranking ke-64), Tan Wee Kiong dan Tan Kian Meng (ranking ke-107) serta gandingan baharu, Lim Khim Wah dan Nur Mohd Azriyn Ayub.


Lee Tuck Sedia & Gembira Untuk Kembali Bersama Terengganu

Pemain Sri Pahang, Lee Tuck bersedia untuk menyarung jersi pasukan lamanya sekiranya khidmatnya kembali ditagih oleh ketua jurulatih Terengganu, Nafuzi Zain.

Baru-baru ini, Nafuzi mengatakan dua bekas pemainnya, Lee Tuck dan Sanjar Shaakhmedov merupakan calon pemain import yang sesuai untuk dibawa masuk pada jendela perpindahan pertengahan musim ini bagi memperkukuhkan pasukan.

Tambahan pula, pihak pengurusan Sri Pahang sememangnya merancang untuk meminjamkannya ke pasukan lain memandangkan mereka telah mendatangkan empat pemain import baharu.

Percaturan baharu Sri Pahang menyaksikan nama Lee Tuck digugurkan oleh Dollah Salleh sehingga ke penghujung musim ini.

“Sudah tentu saya berminat dan bersedia menyarung jersi skuad Terengganu, lebih-lebih lagi selepas tiga musim bersama skuad itu sehingga mara ke pentas final Piala Malaysia pada 2018 dan membantu pasukan layak ke pentas Piala AFC musim ini.

“Lebih menggembirakan mendengar komen daripada Nafuzi yang menyatakan saya antara calon untuk memperkuatkan pasukan selain bekas rakan sepasukan, Sanjar Shaakhmedov, ini berita baik,

“Lagipun saya gembira di sana, seperti yang saya katakan kami saling mengetahui corak permainan masing-masing, ianya begitu serasi.

“Lagipun sejujurnya ketika ini saya sedang mencari kelab untuk pinjaman sementara dan kembali ke Terengganu adalah satu peluang baik dan fantastik serta mengujakan, ketika ini saya sangat bermotivasi untuk kembali ke padang,” katanya seperti dilaporkan oleh Harian Metro.

Bagaimanapun, Lee Tuck hanya menyatakan kesediaan dan minatnya untuk menyarung jersi skuad Hitam Putih. Walaupun tidak menolak penghijrahan kembali ke Terengganu sebagai pemain pinjaman, pemain kelahiran Halifax, England yang bakal menjengah usia 33 tahun pada jun ini belum bersedia untuk mengesahkan atau mendedahkan pasukan yang akan ditujunya.

Pada masa yang sama, Lee Tuck turut menjelaskan prestasinya yang tidak menentu bersama Sri Pahang adalah disebabkan belum dapat menyesuaikan diri untuk bermain di posisi luar kebiasaannya iaitu sebagai penyerang.


Bek Kiri & Kanan Terengganu FC Tolak Tawaran Lain, Kekal Bersama Coach Tomislav

Penghijrahan ketua jurulatih dan sebahagian barisan kejurulatihan tidak membuatkan bek kiri dan kanan utama Terengganu FC, Arif Fadzilah dan Azam Azmi Murad mengikuti jejak langkah yang sama.

Kedua-dua pertahanan berusia 26 dan 21 tahun masing-masing ini menyatakan komitmen untuk kekal bersama skuad berpangkalan di pantai timur di bawah bimbingan ketua jurulatih baharu, Tomislav Steinbruckner pada musim hadapan.

🏴🏳𝗔𝗥𝗜𝗙 𝗙𝗔𝗗𝗭𝗜𝗟𝗔𝗛 𝗧𝗘𝗥𝗨𝗦 𝗞𝗘𝗞𝗔𝗟 𝗕𝗘𝗥𝗦𝗔𝗠𝗔 𝗧𝗘𝗥𝗘𝗡𝗚𝗚𝗔𝗡𝗨 𝗙𝗖 𝟮𝟬𝟮𝟯🏴🏳

Baca selanjutnya di 🔽🔽🔽https://t.co/CxrIA2f3GA#TerengganuFC#WeBleedBlackAndWhite pic.twitter.com/Ugs7YKtZa5

— Terengganu Football Club (@FCTerengganu) December 7, 2022

Perkembangan ini hadir menerusi makluman oleh pihak kelab menerusi pelbagai platform media sosialnya. Dalam makluman itu, Arif diberikan lanjutan kontrak sementara Azam pula masih mempunyai kontrak jangka masa panjang bersama Terengganu.

Difahamkan, kedua-dua pertahanan ini mengakui menerima tawaran daripada kelab lain yang turut beraksi saingan Liga Super. Namun Arif dan Azam telah membuat keputusan untuk kekal bersama skuad naib juara Liga Super dan Piala FA ini.

"KOMITMEN DAN FOKUS SAYA SEMEMANGNYA BERSAMA TERENGGANU FC"

Selain itu, Terengganu turut memaklumkan dua bek kirinya, Alif Zakaria dan Hairiey Hakim turut kekal. Kedua-duanya akan menjadi persaingan buat Arif untuk merebut tempat di posisi bek kiri Terengganu pada musim hadapan.

Bagaimanapun, peluang buat ketiga-tiga pemain ini untuk mendapat tempat boleh dikatakan terbuka dengan keadaan Terengganu akan menghadapi lebih banyak perlawanan memandangkan turut beraksi di kejohanan Piala AFC.

Featured Image: Football Association of Malaysia


BOD Terengganu FC Setuju Lanjut Kontrak Nafuzi Setahun – 14 Hari Untuk Beri Jawapan

Selepas membimbing Terengganu FC muncul naib juara Piala FA dan Liga Super musim ini, Ahli Lembaga Pengarah (BOD), bersetuju untuk memberikan lanjutan kontrak kepada ketua jurulatihnya, Nafuzi Zain.

Perkembangan menarik tersebut dikongsikan oleh wartawan tempatan, Tengku Danish Bahri menerusi akaun Twitter peribadinya, pada hari ini.

Dimaklumkan, Nafuzi yang akan tamat kontraknya pada 30 November kelak diberikan tawaran lanjutan selama satu tahun.

TFC setuju tawar lanjutan kontrak setahun kepada NZ.

BOD bpuas hati capai KPI + NZ diberi masa 14 hari beri jawapan.

Ketua jurulatih TFC II, III dan IV turut ditawarkan lanjutan kontrak. pic.twitter.com/wTySTOy8b7

— Tengku Danish Bahri (@tgdanish) October 25, 2022

Difahamkan, tawaran itu dikemukakan selepas BOD berpuas hati dengan tugasan yang dilakukan jurulatih tempatan berusia 43 tahun tersebut serta mencapai Petunjuk Prestasi Utama (KPI).

Pada masa yang sama, Nafuzi diberikan tempoh masa selama 14 hari atau bersamaa 2 minggu bagi menerima atau tidak tawaran yang dikemukakan ini.

Selain itu, dimaklumkan, ketua-ketua jurulatih bagi skuad-skuad simpanan atau bawah umur bagi pasukan berpangkalan di pantai timur semenanjung ini turut diberikan tawaran lanjutan kontrak.


Korea Masters: Goh Jin Wei Kalah Di Tangan Pemain China No.17 Dunia

Perjalanan perseorangan wanita bebas (independent) negara, Goh Jin Wei dalam saingan Korea Masters 2022 – Jelajah Dunia Super 300 BWF – tamat di peringkat Pusingan 16 sahaja.

Ini selepas pemain berusia 22 tahun itu tumpas kepada pemain China yang menghuni ranking ke-17 dunia, Wang Zhiyi sebentar tadi.

Dalam perlawanan tersebut, Jin Wei yang berada di ranking ke-88 dunia tumpas selepas bertarung tiga set permainan yang berkesudahan dengan skor 22-20, 7-21 dan 12-21 dalam tempoh yang menghampiri satu jam permainan.

2022 Gwangju YONEX Korea MastersWS – Round of 1620 21 21 🇨🇳Zhi Yi WANG🏅22  7  12 🇲🇾Jin Wei GOH

🕗 in 56 minutes https://t.co/vyqQ8KB1Et

— BWFScore (@BWFScore) April 14, 2022

Untuk makluman semua, ini merupakan pertama kali pemain China yang bakal menginjak usia 22 tahun itu meraih kemenangan ke atas Jin Wei.

Dua pertemuan sebelum ini di peringkat akhir Sukan Olimpik Remaja 2018 dan separuh akhir Kejohanan Dunia Remaja 2018 dimenangi oleh Jin Wei.

Sementara itu, Zhiyi yang merekodkan kemenangan akan bertemu samada pemain Singapura, Yeo Jia Min (ranking ke-16) atau pemain tuan rumah, Kim Seong-min (ranking ke-350) pada peringkat suku akhir nanti.

Featured Image: Badminton Association of Malaysia


BAC 2022: Empat Beregu Lelaki Negara Mara Ke Pusingan 16 Secara Berjemaah

Keempat-empat pasangan beregu lelaki negara tidak mempunyai masalah untuk melayakkan diri masing-masing ke peringkat Pusingan 16 dalam Kejohanan Badminton Asia (BAC) 2022, hari ini.

Kemaraan itu itu bermula dengan beregu lelaki No.1 negara, Aaron Chia dan Soh Wooi Yik merangkap pilihan kelima kejohanan yang mencatatkan kemenangan ke atas beregu China, He Ji Ting dan Zhou Hao Dong dengan skor 18-21, 21-12 dan 21-18 di Pusingan 32.

Ia disusuli dengan pasangan yang menjuarai saingan Terbuka Jerman, Goh Sze Fei dan Nur Izzuddin yang diletakkan sebagai pilihan kelapan berhasil mengalahkan beregu Filipina, Solomon Jr Padiz dan Julius Villabrille secara ‘straight set’ dengan keputusan 21-9 dan 21-14.

R32#MAS🇲🇾 Man Wei Chong-Tee Kai Wun def. #THA🇹🇭 Weeraphat Phakjarung-Wongsathorn Thongkham 21-16 17-21 21-12

— BAM (@BA_Malaysia) April 26, 2022

Kemudiannya, pasangan beregu muda, Man Wei Chong dan Tee Kai Wun turut mengikut jejak langkah ‘abang-abangnya’ dengan mengatasi beregu Thailand, Weeraphat Phakjarung-Wongsathorn Thongkham dengan pungutan mata 21-16, 17-21 dan 21-12.

Dan kemaraan terakhir wakil beregu lelaki negara disempurnakan oleh pasangan bebas (independent), Ong Yew Sin dan Teo Ee Yi selaku pilihan keenam kejohanan dengan menyingkirkan beregu Hong Kong, Chang Tak Ching dan Yeung Ming Nok secara ‘straight set’ 21-18 dan 21-17.

R32#MAS🇲🇾 Aaron Chia-Soh Wooi Yik(5) def. #CHN🇨🇳 He Ji Ting-Zhou Hao Dong 18-21 21-12 21-18

— BAM (@BA_Malaysia) April 26, 2022

Di peringkat Pusingan 16 kelak, Aaron Chia dan Wooi Yik akan turun berhadapan dengan beregu Singapura, Danny Bawa Chrisnanta dan Andy Kwek (ranking ke-163).

Manakala Sze Fei dan Izzuddin pula dijadualkan menentang beregu Korea, Kang Min-hyuk dan Kim Won-ho (ranking ke-151). Sementara itu, Wei Chong serta Kai Wun akan ditentang oleh beregu Filipina, Christian Bernardo dan Paul John Pantig (tiada ranking).

Untuk Yew Sin dan Ee Yi, setakat artikel ini ditulis, lawan mereka belum dapat ditentukan lagi. Mereka bakal bertemu samada beregu Indonesia, Pramudya Kusumawardana dan Yeremia Rambitan (ranking ke-22) atau beregu India, Manu Attri dan B. Sumeeth Reddy (ranking ke-43).


‘Penghargaan Kepada Saya & Malaysia’ – Reaksi Azizul Selepas Disenaraikan Antara 10 Atlet Yang Perlu Diberikan Tumpuan di Tokyo

Pelumba basikal trek negara, Azizulhasni Awang menyifatkan penyenaraian namanya sebagai salah seorang atlet yang perlu diberikan tumpuan dalam Sukan Olimpik Tokyo 2020 oleh media antarabangsa merupakan satu penghargaan bukan sahaja dirinya malahan Malaysia secara amnya.

Baru-baru ini, akhbar dan portal berita yang berpangkalan di Australia, The Age menyenaraikan pelumba kelahiran Dungun, Terengganu ini sebagai salah seorang daripada 10 atlet yang perlu diberikan perhatian pada temasya sukan terbesar dunia yang adakan berlangsung dalam tempoh 9 hari lagi.

Perkembangan tersebut turut mendapat perhatian Menteri Belia dan Sukan, Dato’ Seri Reezal Merican Naina Merican serta dikongsikan menerusi Instagram Story beliau beberapa hari yang lepas.

“Bagi saya ia merupakan satu pengiktirafan yang besar daripada media antarabangsa, dan kita tahu Australia merupakan salah sebuah ‘sporting nation’ dalam dunia,”

“Apabila mereka mengiktiraf saya Azizulhasni Awang dari Malaysia, bagi saya ini merupakan satu penghargaan untuk karier saya dalam sukan berbasikal ini, dan juga penghargaan untuk Malaysia.” katanya dalam sidang media dalam talian yang dihoskan oleh Bazly Azmi dan Irfan Ali di saluran Astro, hari ini.

Antara atlet lain yang disenaraikan oleh portal dan akhbar tersebut Monica Abbott (Amerika Syarikat, softball), Joshua Cheptegei (Uganda, larian 5000m & 10,000m), Simone Biles (Amerika Syarikat, gimnastik), Katie Ledecky (Amerika Syarikat, berenang), Sky Brown (Great Britain, skateboarding), Teddy Riner (Perancis, judo), Luka Doncic (Slovenia, bola keranjang), Jerry Tuwai (Fiji, ragbi) dan Lydia Valentin (Sepanyol, angkat berat).

Sementara itu, mengulas mengenai persiapan terakhirnya sebelum terbang ke bumi matahari terbit tersebut, pelumba yang mendapat julukan ‘The Pocket Rocketman’ ini menjelaskan dia sedang menumpukan perhatian kepada latihan melibatkan kelajuan.

“Kita fokus kepada ‘speed’, semua kita punya ‘hardwork’ kita dah buat sejak dua tahun yang lalu yang memfokuskan kepada ‘power’, ‘strength’ dan sebagainya, jadi yang terakhir ini banyak fokuskan kepada kelajuan.” jelasnya lagi.

Seperti kebiasaanya, Azizul akan mengambil bahagian dalam dua acara iaitu keirin dan pecut sambil ditemani oleh seorang lagi atlet basikal trek negara, Muhammad Shah Firdaus Sahrom.

Featured Image: Azizulhasni Awang Facebook


Cavani Bakal Ikut Jejak Ibrahimovic Atau Falcao?

Kemasukan penyerang berusia, Edinson Cavani ke Manchester United menimbulkan tanda tanya samada dia bakal menyerlah seperti Zlatan Ibrahimovic atau beraksi malap bagaikan Radamel Falcao?

Kedua-dua penyerang Ibrahimovic dan Falcao ditandatangani oleh Manchester United pada usia yang agak lewat iaitu sekitar umur 35 tahun dan 28 tahun masing-masing. Manakala Cavani pada ketika ini berusia 33 tahun.

#OnThisDay in 2016, @Ibra_Official signed for #MUFC! pic.twitter.com/xtRJgsYMDz

Ibrahimovic yang bermain selama setahun setengah bersama The Red Devils berjaya meledak 29 gol dan mencipta 10 bantuan gol hasil daripada 53 penampilan.

Walaupun dihimpit dengan kecederaan, penyerang Sweden itu sempat membawa Manchester United menjulang tiga piala iaitu Perisai Komuniti, Piala Liga dan piala Liga Europa.

#mufc can confirm that @Falcao has returned to Monaco after his loan spell with the Reds. http://t.co/S7ezdrjmhX pic.twitter.com/ND5vNP6E4R

Sementara itu, Falcao yang mencipta nama sebagai penyerang prolifik bersama FC Porto, Atletico Madrid dan AS Monaco gagal meneruskan impak sedemikian apabila dipinjamkan ke Manchester United pada tahun 2014.

Tidak tahu dimanakah silapnya, penyerang Colombia itu hanya merekodkan 4 gol dan mencipta 5 bantuan gol sahaja sepanjang menyarung jersi merah pasukan berpangkalan di Old Trafford tersebut.

🔝🎥🏹The 2⃣0⃣0⃣ goals of the 𝑴𝒂𝒕𝒂𝒅𝒐𝒓 @ECavaniOfficial in our colors 🤩❤💙 #ICICESTPARIS pic.twitter.com/n8nzmlT1VV

Sementara itu, ketika Cavani bersama kelab lamanya, Paris Saint-Germain (PSG) dia membuktikan dirinya sebagai penyerang hebat dengan menyumbat sebanyak 200 gol.

Bagaimanapun, kontraknya bersama gergasi Perancis itu tidak disambung ekoran penurunan prestasi sejak akhir-akhir ini akibat kecederaan. Dan perkara itu juga menyebabkan dia sukar untuk merebut tempat dalam kesebelasan utama.

Adakah Cavani yang diberikan jersi bernombor 7 dapat mengembalikan sentuhannya di Manchester United sekaligus mengikuti jejak langkah Ibrahimovic atau gagal menyerlah sepertimana Falcao?


Pemain Yang Digosipkan Menjadi Sasaran Selangor Dilanjutkan Kontrak

Pemain yang dikatakan menjadi sasaran utama pasukan Selangor untuk musim hadapan, Nazmi Faiz Mansor dilanjutkan kontrak oleh Kelab Bola Sepak Johor Darul Ta’zim (JDT).

Sepanjang tahun ini, pemain tengah berusia 26 tahun itu kuat digosipkan untuk kembali ke pasukan negeri kelahirannya. Perkara itu turut diperkatakan oleh sebuah media berpangkalan di Singapura.

Rumour 3: Selangor are trying to improve the squad by signing Mohmadou Sumareh and Nazmi Faiz. But discussions are still on going. pic.twitter.com/PqRoinjp9l

Bagaimanapun, berdasarkan kepada makluman di media sosial skuad Harimau Selatan, Nazmi nampaknya akan terus kekal menyarung jersi merah biru yang dipakainya sejak tahun 2017.

Nazmi dilihat menandatangi kontrak sambungan tersebut sambil disaksikan oleh pemilik kelab, DYAM Tunku Ismail ibni Sultan Ibrahim di Ibu Pejabat JDT yang terletak di Iskandar Puteri, hari ini.

JDT EXTEND PLAYERS' CONTRACTSMore photos at https://t.co/qn71q3hHjXHidup Johor Demi Johor#HarimauSelatan#SouthernTigers#PermataSelatan#JewelOfTheSouth#JDTuntukSemua#JDTforAll pic.twitter.com/ZIKfS4NTYJ

Sementara itu, JDT turut membuat keputusan untuk melanjutkan kontrak 11 orang pemain lain yang terdiri kalangan pemain senior dan juga pemain muda.

Antaranya ialah S. Kunanlan (34 tahun), Gary Steven Robbat (28 tahun), Aidil Zafuan (33 tahun), Farizal Marlias (34 tahun), Hazwan Bakri (29 tahun), Adam Nor Azlin (24 tahun), Akhyar Rashid (21 tahun) dan Syazwan Andik (24 tahun).

Sementara itu, pemain muda yang mencuri tumpuan pada saingan musim ini turut disambungkan oleh kontrak ialah Ramadhan Saifullah (19 tahun), Arif Aiman (18 tahun) dan Feroz Baharudin (20 tahun).

Berdasarkan makluman tersebut, tiada sebarang perincian mengenai tempoh lanjutan kontrak dan jumlah gaji yang ditawarkan didedahkan oleh JDT kepada umum.

Featured Image: JOHOR Southern Tigers


Terbuka Korea: Kian Meng-Pei Jing Ulangi Konsistensi Di Switzerland

Beregu campuran bebas (independent) negara, Tan Kian Meng dan Lai Pei Jing berhasil mengulangi konsistensi mara ke peringkat separuh akhir Terbuka Korea pada hari ini sama seperti dilakukan di saingan Terbuka Swiss, Switzerland, minggu lalu.

Pasangan yang diletakkan sebagai pilihan kedua untuk menjuarai kejohanan berstatus Jelajah Dunia Super 500 BWF  ini mengesahkan kemaraan setelah menumpaskan beregu China di peringkat suku akhir, sebentar tadi.

Korea Open Badminton Championships 2022XD – Quarter final          🇲🇾Kian Meng TAN🏅21 21 🇲🇾Pei Jing LAI🏅18 17 🇨🇳Xuan Yi OU          🇨🇳Ya Qiong HUANG

🕗 in 39 minutes https://t.co/MRaVZxfCMM

— BWFScore (@BWFScore) April 8, 2022

Kian Meng-Pei Jing yang menghuni ranking ke-10 dunia pada saat ini mengalahkan Ou Xuanyi dan Huang Yaqiong merangkap pilihan kelima secara ‘straight set’ dengan skor 21-18 dan 21-17 dalam tempoh masa menghampiri 40 minit permainan.

Sementara itu, perlawanan peringkat separuh akhir yang dijadualkan esok, Kian Meng-Pei Jing bakal bertemu samada beregu Indonesia merangkap pilihan keenam, Rinov Rivaldy dan Pita Haningtyas Mentari (ranking ke-23) atau beregu Jepun, Hiroki Midorikawa dan Natsu Saito (ranking ke-90).

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


Terbuka Singapura: Aaron-Wooi Yik Atasi Juara All England Ke Suku Akhir

Beregu lelaki No.1 tanah air, Aaron Chia dan Soh Wooi Yik berhasil menempah tiket kemaraan ke peringkat suku akhir Terbuka Singapura selepas menundukkan cabaran juara All England 2022, Muhammad Shohibul Fikri dan Bagas Maulana.

Pasangan yang menghuni ranking ke-13 dunia dari Indonesia terbabit tumpas di tangan Aaron-Wooi Yik pada peringkat Pusingan 16 yang tamat sebentar tadi bertempat di Stadium Tertutup Singapura.

Dalam pertarungan tersebut, Aaron-Wooi Yik melakar kemenangan bergaya secara “straight set” dengan skor 21-18 dan 21-17 dalam tempoh masa sekitar setengah jam permainan sahaja.

Singapore Open 2023MD – R16          🇲🇾Aaron CHIA🏅21 21 🇲🇾SOH Wooi Yik🏅          🇮🇩Muhammad Shohibul FIKRI18 17 🇮🇩Bagas MAULANA

— BWFScore (@BWFScore) June 8, 2023

Menariknya, ini merupakan pertemuan sulung melibatkan kedua-dua beregu di pentas antarabangsa.

Sementara itu, dengan kemenangan dikecapi pada hari ini, Aaron-Wooi Yik yang merupakan juara Kejohanan Dunia BWF 2022 akan berhadapan cabaran samada daripada gandingan Korea, Kim Gi-jun dan Kim Sa-rang atau sepasang lagi beregu Indonesia, Leo Rolly Carnando dan Daniel Marthin di peringkat suku akhir, esok.

Sebagai tambahan, ini merupakan kemaraan ke peringkat suku akhir kedua berturut-turut dilakar Aaron-Wooi Yik setelah melangkah ke peringkat yang sama dalam saingan Malaysia Masters, dua minggu lalu.

Featured Image: Perodua Malaysia Masters 2023


Hoki Piala Asia: Malaysia Atasi Jepun 5-0 Dalam Perlawanan Akhir ‘Super 4’

Skuad hoki lelaki kebangsaan menamatkan perlawanan akhir dalam kelompok ‘Super 4’ saingan Hoki Piala Asia 2022 menentang Jepun dengan keputusan yang memberangsangkan iaitu 5-0, sebentar tadi.

Kelima-lima jaringan skuad bimbingan Arul Selvaraj ini disumbangkan oleh Shello Silverius (15’), Nik Muhammad Aiman Nik Rozemi (30’), Muhammad Razie Abd Rahim (35’), Muhammad Syafiq Hassan (35’) dan Mohamad Ashran Hamsani (42’).

Kemenangan ini membolehkan skuad berjulukan Speedy Tigers ini meraih tiga mata pertama sekaligus mengumpul lima mata secara keseluruhan di dalam kelompok ‘Super 4’. Ketika ini, mereka turut mendahului saingan ‘Super 4’ ini selepas 3 perlawanan.

Super 4 Round – 31 May 2022 (Tuesday)

15' FG Shello Silverius30' FG Nik Muhammad Aiman Nik Rozemi35' PC Muhammad Razie Abd Rahim35' FG Muhammad Syafiq Hassan42' FG Mohamad Ashran Hamsani pic.twitter.com/gF4xrZqWep

— MHC (@hockeymalaysia) May 31, 2022

Terdahulu, Malaysia meraih satu mata masing-masing hasil daripada keputusan seri menentang Republik Korea (2-2) dan India (3-3) dalam perlawanan yang berlangsung pada Sabtu dan Ahad lalu.

Pada masa yang sama, kemenangan ini membolehkan Malaysia menempah tiket ke perlawanan akhir Hoki Piala Asia 2022. Bagaimanapun, pasukan yang akan menjadi lawan kepada Malaysia bergantung kepada keputusan perlawanan terakhir melibatkan India dan Republik Korea sebentar lagi.

Kedua-dua pasukan berkongsi empat mata masing-masing pada ketika ini. Namun begitu, Korea berada di atas India selepas dua perlawanan memandangkan mereka mempunyai rekod perbezaan gol (goal difference) sebanyak 2 gol berbanding 1 gol dimiliki India.

Featured Image: Malaysia Hockey Confederation


Pelan Strategik 5 Tahun Yang Dirangka CEO Terengganu FC Bersama UniSZA

Ketua Pegawai Eksekutif (CEO), Ab Rasid Jusoh memaklumkan telah merangka pelan strategik selama lima tahun bermula tahun 2021 hingga 2025 untuk Terengganu FC dengan nasihat pakar daripada Universiti Sultan Zainal Abidin (UniSZA).

Menurutnya, perbincangan bersama pakar-pakar daripada intitusi pendidikan yang terletak di dalam negeri Terengganu tersebut telah bermula sejak hari pertama beliau dilantik sebagai CEO sekitar bulan oktober tahun lalu.

Dikongsikannya bersama Sukanz, Ab Rasid memaklumkan di dalam pelan strategik tersebut terdapat 5 pelan utama untuk menjana pendapatan buat Terengganu FC hasil daripada cadangan oleh pakar-pakar daripada UniSZA.

Berbanding menggunakan kaedah mendapatkan penajaan secara ‘old-school’ iaitu dengan menghantar surat dan berjumpa dengan syarikat untuk memohon penajaan.

Tahun ini, mereka akan pergi menemui syarikat-syarikat tersebut dan menawarkan kerjasama dan juga pulangan-pulangan tertentu sekiranya menaja pasukan Terengganu FC. Sebagai contoh, menawarkan pengiklanan dan pendedahan penjenamaan pelbagai plaform media sosial dan juga luar talian bersama Terengganu FC.

Sebelum ini, Terengganu FC hanya menjual tiket pada hari perlawanan secara terus kepada peminat menerusi jualan atas talian dan luar talian serta pas bermusim.

Bermula musim ini, pertamanya Ab Rasid mengatakan Terengganu FC telah dicadangkan oleh pakar di UniSZA untuk menjual corporate box di stadium.

Keduanya mengelaskan harga tiket mengikut prestasi pasukan yang dihadapi sebagai contoh Johor Darul Ta’zim (JDT) dan Kedah adalah kategori A (harga paling mahal), Perak dan Selangor adalah kategori B (harga pertengahan) manakala UITM FC dan PJ City FC kategori C (paling murah).

Yang ketiganya adalah cadangan untuk menjual tiket secara pukal kepada syarikat berkaitan kerajaan (GLC) untuk mendapatkan harga yang lebih lumayan kepada Terengganu FC.

Cenderata mata yang dikeluarkan kelab antara barangan yang sering dibeli oleh para peminat untuk menunjukkan rasa kecintaan terhadapa pasukan kesayangannya.

Menurut Ab Rasid, kaedah terdahulu penjualan cenderamata pasukan Terengganu FC adalah menerusi pihak ketiga yang mengeluarkan modal. Bermula tahun ini, mereka akan mengambil sebagai contoh antara 10% – 30% daripada penjualan cenderamata ini untuk memberikan pendapatan kepada pasukan.

Antara cadangan yang lain yang dibentangkan kepada TFC adalah menghidupkan kawasan stadium dengan pelbagai acara berkaitan bola sepak termasuk futsal. Ab Rasid mengharapkan ianya disertai oleh orang ramai dan pasukan-pasukan lain.

Menerusi penganjuran TFC Sports City ini, mereka akan membuka tapak jualan dan mengutip sewa daripada peniaga yang ingin berniaga di kawasan tersebut. Sementara itu, turut berada dalam perancangan mereka adalah untuk mengadakan Stadium Tour.

Akhir sekali, Ab Rasid berkata Terengganu FC akan mula melatih kanak-kanak dengan penerapan falsafah bola sepak mengikut acuan yang dimahukan oleh ketua jurulatih agar dapat menjadi pemain Terengganu FC pada masa hadapan.

Bagaimanapun, tidak semua pemain-pemain pelapis ini bakal mendapat tempat di dalam pasukan Terengganu FC pada masa akan datang. Justeru, pemain-pemain yang tidak mendapat tempat bersama skuad Terengganu FC akan dijual bagi menjana pendapatan.

Sementara itu, Ab Rasid berkata UniSZA dipilih sebagai rakan kerjasama kerana institusi pengajian tinggi tersebut mempunyai pelbagai kepakaran yang diperlukan oleh Terengganu FC.

UniSZA sendiri mempunyai Fakulti Perniagaan & Pengurusan, Fakulti Informatik & Komputeran, Fakulti Perubatan, Fakulti Sains Kesihatan yang boleh memberikan nasihat untuk meningkatkan kualiti teknikal, kualiti pengurusan dan menaikkan nilai komersil kelab.

“Sebabnya universiti tu ada di negeri Terengganu dan mempunyai (pelbagai) kepakaran untuk bidang pengurusan dan perniagaan, teknikal dan hospital (sedang dibina).” katanya yang turut mempunyai pengalaman bekerjasama bersama UniSZA ketika menjawata jawatan CEO T-Team FC suatu masa dahulu.

Inilah yang menyebabkan Terengganu FC dan UniSZA menandatangani satu memorandum persefahaman (MOU) selama tujuh tahun dalam satu majlis yang diadakan pada minggu lalu.

Pada masa yang sama, beliau turut terbuka untuk mengadakan MOU bersama institusi pengajian yang lain khususnya di negeri Terengganu sekiranya terdapat bidang kepakaran yang dapat memberikan nilai tambah kepada Terengganu FC.


Jelajah Dunia Akhir: Pearly-Thinaah Hadapi Beregu No.1 Dunia Dalam Kumpulan B

Beregu wanita No.1 dunia, Chen Qing Chen dan Jia Yi Fan menjadi salah satu pasangan yang akan ditentang oleh beregu wanita negara, Pearly Tan dan Thinaah Muralitharan dalam Jelajah Dunia Akhir BWF 2022.

Perkembangan itu hadir selepas majlis undian yang dijalankan di Centara Grand & Bangkok Convention Centre, Thailand, semalam.

Hasil undian itu juga menyaksikan kedua-dua wakil China dan Malaysia diundi dalam Kumpulan B.

Turut sama diundi dalam Kumpulan B adalah sepasang lagi wakil China, Zhang Shu Xian dan Zheng Yu yang menghuni ranking ketujuh dunia serta pasangan Indonesia, Apriyani Rahayu dan Siti Fadia Silva Ramadhanti yang menduduki ranking ke-14 dunia.

Sementara itu, satu wakil negara merangkap beregu bebas (indpendent), Vivian Hoo dan Lim Chiew Sien pula diletakkan dalam Kumpulan A.

Pasangan yang berada di ranking ke-24 dunia ini akan berhadapan dengan beregu No.5 dunia dari Korea, Jeong Na-eun dan kim Hye Jeong serta dua beregu Thailand, Jongkolphan Kititharakul dan Rawinda Prajongjai serta Benyapa Aimsaard dan Nuntakarn Aimsaard.

Hari pertama saingan ini akan bermula pada esok (7 Disember). Juara dan naib juara bagi setiap kumpulan akan layak mara ke saingan kalah mati iaitu separuh akhir.

Featured Image: Badminton Association of Malaysia


Stadium Sultan Muhammad IV Berwajah Baharu – Naik Taraf Telan Belanja RM5.5 Juta

Stadium yang menjadi ‘home’ buat pasukan Kelantan FC dan Kelantan United FC iaitu Stadium Sultan Muhammad IV di Kota Bharu kini berwajah baharu.

Wajah baharu itu hadir selepas melalui proses naik taraf yang bermula September tahun lalu dan dijangka siap sepenuhnya pada 24 Ogos kelak.

Menerusi perkongsian oleh Urus Setia Penerangan Dan Komunikasi Kerajaan Negeri Kelantan antara pembaharuan yang ditampilkan adalah pemasangan tempat duduk baharu di bahagian “grandstand”, cat merah dan kelabu di majoriti tempat duduk terbuka, baik pulih bilik persalinan untuk pemain serta tandas untuk penonton.

Difahamkan, naik taraf tersebut turut merangkumi pemasangan lampu limpah baharu yang mematuhi piawaian penganjur bola sepak negara, Malaysian Football League (MFL) serta pemasangan blok laluan di pintu masuk astaka stadium.

Pengerusi Jawatankuasa Belia, Sukan dan NGO Negeri Kelantan, YB Roslan Wan Hamat memaklumkan kos naik taraf ini berjumlah RM5.5 juta secara keseluruhan dimana RM5 juta disalurkan oleh Kementerian Belia dan Sukan (KBS).

Manakala RM400,000 pula datangnya daripada Program Strategik Pemerkasa Rakyat dan Ekonomi (PEMERKASA) dan baki RM100,000 lagi adalah menerusi Kerajaan Negeri melalui portfolionya.

“Kos bagi penukaran empat unit lampu limpah sahaja telah mencecah RM3.4 juta dan ia perlu ditukar segera kerana usianya telah hampir setengah abad,” katanya yang juga merupakan Ahli Dewan Undangan Negeri (ADUN) Pengkalan Kubor.

Featured Image: Urus Setia Penerangan Dan Komunikasi Kerajaan Negeri Kelantan


Dua Pasukan Sedang Berbincang Dengan Hafizh Syahrin

Pelumba Moto2, Hafizh Syharin mendedahkan dua buah pasukan sedang berbincang untuk mendapatkan khidmatnya bagi saingan Kejuaraan Motosikal Dunia musim hadapan.

Bagaimanapun, pelumba berusia 26 tahun itu tidak meletakkan harapan yang tinggi dan akur sekiranya kehilangan tempat dalam perlumbaan berprestij tersebut.

Namun tumpuan utama buat pelumba kelahiran Ampang ini adalah menamatkan baki lima perlumbaan terakhir pada musim ini di kedudukan yang terbaik.

“Terima kasih kepada semua yang sokong. Saya akan berikan yang terbaik semana mampu yang boleh. (Karier masa depan) dalam perbincangan lagi.”

“Untuk karier tahun depan, saya masih berbincang dengan dua pasukan. Jadi sekarang tak ada letak harapan apa-apa, hanya memberi yang terbaik untuk pasukan sekarang.

“Kalau ada rezeki, saya sambung, kalau tak ada rezeki, InsyaAllah ada rezeki di tempat lain.” katanya seperti dipetik daripada Berita Harian.

Kedudukan Hafizh dalam saingan Moto2 mengundang pertanyaan peminat apabila pasukannya, Aspar Team mengumumkan mengikat pelumba Moto3, Albert Arenas untuk saingan pada musim hadapan.

Sementara itu, seorang lagi pelumba Aspar Team, Aron Canet kekal bersama pasukan sekaligus melengkapkan dua pelumba mereka untuk saingan tahun 2021.


Bola Rasmi Liga Malaysia 2022 Bercorak Jalur Gemilang Dijual Bermula Harga RM49

Pengelola Liga Malaysia, Malaysian Football League (MFL) dengan kerjasama jenama sukan global, PUMA serta rakan pengedarnya – Active Sports melancarkan bola rasmi bagi kegunaan Liga Malaysia 2022, pada hari ini.

Bola ini akan digunakan di kesemua pertandingan di bawah payung Liga Malaysia seperti Liga Super, Liga Premier, Piala Malaysia, Piala FA dan Piala Cabaran.

Menariknya, bola rasmi yang dilancarkan pada hari ini iaitu ‘MFL Accelerate 21.1 Pro’ merupakan bola berteknologi terkini PUMA dengan disertakan corak warna putih biru, merah dan kuning sebagai simbol warna bendera Malaysia, Jalur Gemilang.

Selain itu, permukaan bola tersebut turut dihiasi dengan logo besar PUMA bersama logo MFL.

Untuk makluman semua, Liga Malaysia menjadi kejohanan pertama di asia menggunakan teknologi PUMA ini selepas saingan La Liga di Sepanyol dan pertandingan-pertandingan di bawah kelolaan Liga Bola Sepak Inggeris (EFL).

Menurut kenyataan media yang diedarkan, bola ‘MFL Accelerate 21.1 Pro’ ini boleh didapati secara eksklusif di Active Sports, kedai PUMA terpilih dan laman sesawang puma.com dengan harga bermula RM49 hingga RM599.


Ranking BWF: Semi-finalis Terbuka Denmark Sze Fei-Izzuddin Memasuki Kelompok 20 Beregu Terbaik Dunia

Kejayaan pasangan beregu lelaki negara, Goh Sze Fei dan Nur Izzuddin mara ke peringkat separuh akhir kejohanan Terbuka Denmark 2021 nyata memberikan peningkatan yang ketara terhadap ranking mereka.

Menerusi kemaskini terbaru ranking dunia oleh Persekutuan Badminton Dunia (BWF) pada hari ini, Sze Fei-Izzuddin yang sebelum ini menghuni tangga ke-26 dunia telah berada di kelompok 20 pasangan beregu lelaki terbaik dunia.

Kemaskini tersebut memperlihatkan Sze Fei dan Izzuddin yang berusia 24 dan 23 tahun masing-masing mencatatkan peningkatan 7 anak tangga sekaligus membolehkan mereka menghuni ranking ke-19 dunia.

Untuk pengetahuan semua, kedudukan ke-19 dunia ini merupakan rekod terbaik pernah dicapai oleh pasangan beregu ini sejak digandingkan pada tahun 2016.

Baca: BAM Lantik Kembali Individu Yang Menaikkan Kien Keat-Boon Heong, Beregu No.1 Dunia Masa Lalu

Sementara itu, satu lagi pasangan beregu lelaki negara iaitu Man Wei Chong dan Tee Kai Wun turut mencatatkan peningkatan yang memberangsangkan dalam kedudukan ranking dunia.

Kejayaan mereka menjadi naib juara Terbuka Czech membolehkan mereka mencatatkan peningkatan 24 anak tangga sekaligus meletakkan Wei Chong-Kai Wun ini di kedudukan ke-102 dunia pada saat ini.

Akhir sekali, tiada sebarang pergerakan ranking dikesan melibatkan pasangan beregu negara yang memenangi pingat gangsa Sukan Olimpik Tokyo 2020 iaitu Aaron Chia dan Soh Wooi Yik.

Walaupun tersingkir pada Pusingan 16 kejohanan Terbuka Denmark pada minggu lalu, Aaron Chia-Wooi Yik masih kekal berada dalam kelompok 10 terbaik dengan menduduki tangga ke-8 dunia.


Leandro Velazquez Dinobat Pemain Terbaik Liga Super PFAM Edisi April 2023

Perancang kreatif Johor Darul Ta’zim (JDT), Leandro Velazquez telah dipilih sebagai Pemain Terbaik Liga Super Persatuan Pemain Profesional Bola Sepak Malaysia (PFAM) bagi edisi Februari-Mac 2023.

Menurut laman sosial PFAM, ini merupakan julung kalinya pemain berusia 34 tahun kelahiran Argentina ini merangkul merangkul anugerah tersebut.

📢 | Tahniah diucapkan kepada Leandro Velázquez daripada pasukan Johor Darul Ta'zim kerana terpilih sebagai Pemain Terbaik Liga Super PFA Malaysia edisi April 2023!

— PFA Malaysia 🇲🇾 (@pfamalaysia) May 17, 2023

Pemain yang pernah merantau ke Mexico dan Colombia ini  merangkul anugerah selepas berjaya mengatasi empat lagi pemain yang dicalonkan iaitu Ayron Del Valle (Selangor FC), Soony Saad (Penang FC), Stefano Brundo (Sri Pahang FC) dan Paulo Josue (Kuala Lumpur City FC).

Untuk makluman, Leandro muncul pemain JDT kedua yang merangkul anugerah tersebut pada musim ini selepas edisi Mac-April dimenangi oleh penyerang mudanya, Arif Aiman Hanapi.

Sebagai rekod, Leandro telah membuat sembilan penampilan dengan sekitar 433 minit masa permainan disamping menjaringkan empat gol serta mencatatkan satu “assist” dalam saingan Liga Super setakat ini.

Featured Image: JOHOR Southern Tigers


Olimpik 2020: Elaine Thompson Pertahankan Pingat Emas 200m Wanita

Pelari Jamaica, Elaine Thompson-Herah berjaya memenangi pingat emas keduanya dalam acara 200 meter (m) wanita di temasya Sukan Olimpik Tokyo 2020.

Elaine, 29 tahun, merupakan penyandang juara pada edisi olimpik lalu menamatkan perlumbaan 200m pada hari ini dengan catatan masa 21.53 saat.

Double-double #Olympics champion 🙌@FastElaine adds the 200m 🥇 to her 100m victory, repeating her double from Rio 2016.She betters the 🇯🇲 record to 21.53, making her the second fastest woman in history at both the 100m and 200m.#athletics #Tokyo2020 pic.twitter.com/aSMFyortW2

Menamatkan larian di tempat kedua adalah pelari Namibia, Christine Mboma yang berusia 18 tahun dengan catatan masa 21.81 saat untuk membolehkannya merangkul pingat perak.

Sementara itu, pelari Amerika Syarikat menamatkan perlumbaan di tempat ketiga dengan catatan masa 21.87 saat sekaligus membawa pulang pingat gangsa.

Untuk makluman, ini merupakan pingat kedua buat Elaine di temasya Olimpik 2020.

Elaine Thompson-Herah does it again! It is the double-double for the #JAM sprint queen in 21.53!#Gold women’s 200m Tokyo 2020#Gold women’s 100m Tokyo 2020#Gold women’s 200m Rio 2016#Gold women’s 100m Rio 2016@WorldAthletics | #StrongerTogether | #Tokyo2020 | #Athletics pic.twitter.com/AENA2JzT1X

Pingat pertamanya hadir setelah memenangi acara 100m wanita pada 31 Julai yang lalu.

Sebagai tambahan, Elaine juga merupakan penyandang juara bagi acara 100m pada temasya Sukan Olimpik Rio 2016.


Terbuka Indonesia: Gandingan Semula Peng Soon-Yee See Singkir Beregu No.11 Dunia

Beregu campuran negara, Chan Peng Soon dan Cheah Yee See berhasil memulakan saingan Terbuka Indonesia 2022 – Jelajah Dunia Super 1000 BWF – dengan langkah kanan.

Untuk makluman semua, Peng Soon-Yee See yang pernah bergandingan pada tahun 2017 kembali bergandingan bermula saingan Indonesia Masters pada minggu lalu.

Di pusingan 32 yang berlangsung sebentar tadi, Peng Soon-Yee See berjaya merekodkan kemenangan dengan menumpaskan beregu campuran England yang menghuni ranking ke-11 dunia, Marcus Ellis dan Lauren Smith.

Peng Soon-Yee See yang berada di ranking ke-445 pada saat ini menumpaskan mereka secara “straight set” dengan skor 21-15 dan 21-16 dalam tempoh masa 40 minit permainan.

EAST VENTURES Indonesia Open 2022XD – Round of 32          🇲🇾Peng Soon CHAN🏅21 21 🇲🇾Yee See CHEAH🏅15 16 🇬🇧Marcus ELLIS          🇬🇧Lauren SMITH

🕗 in 40 minutes https://t.co/BvzVc32ChX

— BWFScore (@BWFScore) June 15, 2022

Baca: Gandingan Peng Soon-Yee See Pernah Tampilkan Prestasi Memberangsangkan Pada 2017

Untuk pengetahuan semua, ini merupakan pertemuan kedua melibatkan Peng Soon-Yee See dan Marcus-Lauren di pentas antarabangsa.

Bagaimanapun, pertemuan sulung mereka yang berlangsung dalam saingan Terbuka Denmark 2017 berkesudahan dengan kemenangan berpihak kepada Marcus-Lauren dengan keputusan 21-15, 12-21 dan 18-21.

Sementara itu, Peng Soon-Yee See yang berhasil merekodkan kemenangan di Pusingan 32 akan bertemu dengan beregu China yang menghuni ranking keempat dunia, Wang Yi Lyu-Huang Dong Ping di Pusingan 16 kelak.

Bercakap mengenai pertemuan yang bakal berlangsung esok, Peng Soon-Yee See pernah bertemu pasangan ini sebanyak satu kali dalam saingan Terbuka Korea 2017.

Akan tetapi, perlawanan tersebut berkesudahan dengan Yi Lyu-Dong Ping berjaya meraih kemenangan mengatasi Peng Soon-Yee See secara “straight set” 21-15 dan 21-9.

Featured Image: Badminton Association of Malaysia


Bekas Bintang AS Monaco, Radamel Falcao Sertai JDT? – Bos Akan Tentukan

Ketua jurulatih Johor Darul Ta’zim (JDT), Esteban Solari melihat terdapat kemungkinan bekas penyerang bintang AS Monaco, Radamel Falcao untuk menyertai skuad bimbingannya pada jendela perpindahan kedua Liga Malaysia kelak.

Jurulatih berusia 42 tahun ini turut memaklumkan bosnya selaku pemilik JDT, DYAM Tunku Ismail Ibni Sultan Ibrahim sedang mengusahakan perkara berkenaan.

Bagaimanapun, Solari tidak mahu mengulas dengan lebih lanjut mengenai perkara berkenaan. Difahamkan ianya bergantung kepada keputusan serta penentuan oleh Tunku Ismail merangkap Tunku Mahkota Johor (TMJ) sendiri.

“Kami tahu terdapat kemungkinan itu (Falcao sertai JDT pada jendela perpindahan kedua), bos (TMJ) kami sedang mengusahakan untuk mengadakan kerjasama, saya merasakan ia merupakan sesuatu yang kelab besar seperti JDT tahu akan peluang seperti ini,” katanya dalam sidang media selepas perlawanan menentang Kuala Lumpur City FC, semalam.

Untuk makluman semua, media berpangkalan di Sepanyol iaitu Marca melaporkan penyerang kelahiran Colombia yang beraksi bersama Rayo Vallecano dalam kancah La Liga pada ketika ini ditawarkan kontrak selama dua tahun oleh JDT, sekitar dua hari lalu.

Kontrak terbabit turut berpotensi menjadikan penyerang berusia 37 terbabit sebagai duta kelab serta negeri Johor apabila bersara kelak.

Untuk pengetahuan semua, Falcao sudah pernah dikaitkan untuk menyertai skuad berjulukan Harimau Selatan ini pada tahun 2021 lalu menerusi satu laporan media yang berpangkalan di Turki.

Akan tetapi, Pengarah Sukan JDT, Martin Prest menjelaskan ianya sekadar khabar angin serta memaklumkan kedudukan kewangan kelab tidak berada dalam keadaan kukuh untuk menandatangani ‘marquee player’ seperti Falcao pada ketika itu disebabkan oleh pandemik Covid-19.

Featured Image: JOHOR Southern Tigers, AS Monaco & Rayo Vallecano


TFC Bukan Berpaksikan Kelebihan Individu, Pemain Muda Sedia Ganti Faris

Ketua jurulatih Terengganu Football Club (TFC), Nafuzi Zain menegaskan pasukannya tidak menerapkan sistem permainan berpaksikan kelebihan individu semata-mata.

Perebutan barisan kesebelasan utama TFC sentiasa terbuka kepada semua pemain termasuk kalangan pemain-pemain muda asalkan menunjukkan kualiti teknikal, sikap dan kecerdasan di atas padang apabila beraksi.

Justeru Nafuzi tidak resah dengan kehilangan khidmat penyerang sayap skuad kebangsaan Singapura, Faris Ramli sekitar 14 hari ekoran perlu menjalani kuanrantin wajib setelah tiba di ibu kota.

“Saya telah mengingatkan pemain-pemain terutama pemain muda di TFC untuk menggunakan peluang ini untuk membuktikan kualiti yang mereka ada kerana kita kini bermain bola dalam sistem bukan lagi menumpukan kudrat dan kelebihan individu semata-mata.

“Bola sepak kini memerlukan otak kita untuk berfikir, belajar membuat keputusan dengan pantas ketika beraksi. Mereka muda dan mempunyai teknik yang baik, jika mereka mula yakin, mereka boleh beraksi seperti biasa dengan selesa dan mungkin boleh mengatasi rakan yang lebih senior.” katanya dipetik daripada laman sosial TFC.

Antara pemain yang berpotensi untuk diturunkan oleh Nafuzi menjelang perlawanan sambungan CIMB Liga Super 2020 menentang Petaling Jaya City FC (PJ City FC) ialah Syafik Ismail.

Syafik yang berusia 20 tahun telah membuat penampilan dalam dua perlawanan persahabatan menentang Kelantan United FC dan Kelantan FA pada 7 dan 11 ogos lalu.

Lebih mengujakan, Syafik yang merupakan anak jati negeri Terengganu telah menjaringkan gol tunggal kemenangan ketika bertemu Kelantan United FC hasil lorongan daripada penyerang import, Dominique da Sylva.

Menurut Nafuzi, pemain ini mampu beraksi di kedua-dua bahagian serangan sayap serta mempunyai teknik gelecekan dan kelajuan yang sangat baik.

Skuad TFC akan menjalani dua lagi perlawanan persahabatan iaitu bertemu Selangor II dan Selangor masing-masing pada 14 dan 15 ogos. Perlawanan bertemu PJ City FC pula akan berlangsung pada 22 ogos hadapan.


Olimpik 2020: Pandelela Raih Kedudukan Ke-18 Mara Ke Separuh Akhir Terjun 10m Platform

Penerjun negara, Pandelela Rinong mengesahkan kemaraan ke peringkat separuh akhir acara terjun 10 meter (m) platform individu Sukan Olimpik Tokyo 2020.

Atlet berusia 28 tahun ini mara selepas menempatkan diri di tempat ke-18 daripada keseluruhan 30 penerjun yang mengambil bahagian di Pusat Akuatik Tokyo, hari ini.

Terjun – 10 Meter Platform Wanita – Pusingan PertamaKedudukan akhir:18. 🇲🇾 Pandelela Rinong Pamg (284.90)26. 🇲🇾 Cheong Jun Hoong (251.80)Pandelela mara ke Separuh Akhir manakala Jun Hoong tersungkur.Ayuh Malaysia!#Diving#Tokyo2020#SokongMalaysia pic.twitter.com/WbXCyXL4rv

Untuk pengetahuan semua, hanya 18 penerjun terbaik di pusingan kelayakan sahaja yang dipilih untuk mara saingan separuh akhir.

Pandelela yang menyertai temasya Sukan Olimpik buat kali keempat pada edisi kali ini mengumpul 284.90 mata hasil daripada kelima-lima terjunannya.

Sementara itu, seorang lagi penerjun negara, Cheong Jun Hoong tidak dapat meneruskan kemaraan ke peringkat separuh akhir apabila kutipan matanya tidak meletakkan dalam kalangan 18 penerjun terbaik.

Jun Hoong, 31 tahun mengutip 251.80 mata sekaligus menduduki tangga ke-26 daripada keseluruhan 30 penerjun.

Untuk makluman semua, aksi Pandelela pada peringkat separuh akhir dijadualkan berlangsung pada hari esok, (5 Ogos) bermula jam 9 pagi, waktu Malaysia.


Negeri Sembilan Ambil Khidmat Penyerang Chad – Usia 34 Tahun

Pasukan yang menamatkan kempen Liga Super di tangga keempat pada musim lalu, Negeri Sembilan FC mengumumkan kehadiran pemain import baharu iaitu penyerang skuad kebangsaan Chad.

Pemain yang dimaksudkan itu ialah Ezechiel N’douassel yang bakal menjengah usia 35 tahun sekitar dua bulan lagi.

Perkembangan ini disahkan oleh Ketua Pegawai Eksekutif (CEO) Negeri Sembilan, Satwant Singh dalam satu kenyataan rasmi.

Pemain yang mempunyai ketinggian 1.86 meter (m) ini bukan sahaja mampu beraksi sebagai penyerang bahkan turut berkebolehan bermain sebagai sayap kiri.

Untuk makluman semua, karier Ezechiel bertumpu di Liga Indonesia sepanjang enam musim lalu dengan beraksi bersama Persib Bandung dan Bhayangkara FC.

Sepanjang tempoh itu, Ezechiel mempunyai rekod jaringan sebanyak 53 gol hasil daripada 95 penampilan dalam kesemua pertandingan.

Pada masa yang sama, Satwant turut mengesahkan memgekalkan khidmat pertahanan import tinggi lampai musim lalu, Herold Goulon bersama skuad Hoben Jang Hoben pada musim ini.

Selain itu, beliau turut memaklumkan pihak kelab sedang dalam perbincangan dengan seorang lagi individu yang dipercayai merupakan seorang pemain tengah yang berkemungkinan besar bakal menjadi pemain import ketiga buat Negeri Sembilan.

Satwant memaklumkan Negeri Sembilan bimbingan K. Devan akan menggunakan tiga pemain import sahaja bagi mengharungi saingan Liga Malaysia yang akan bermula penghujung Februari nanti.

Featured Image: Liga 1 Indonesia / Liga Indonesia Baru


Astro Menambah Penawaran Saluran Khusus Memfokuskan Sukan Wanita, W-Sport

Astro kini mengumumkan kerjasama dengan W-Sport, sekaligus akan mula menawarkan saluran khusus memfokuskan sukan wanita kepada para pengguna tempatan. Saluran W-Sport ini akan ditawarkan bermula 15 Julai 2023 kepada semua pelanggan Astro Sports Pack melalui saluran 815.

Saluran W-Sports menghimpunkan sejumlah liga dan acara melibatkan wanita, termasuk Liga Super Bola Jaring (Netball Super League NSL) anjuran pihak Astro.

Disamping itu, penonton juga boleh mengikuti siaran Barclays Women’s Super League (WSL), Germany’s Frauen Bundesliga, USA NWSL, Extreme E Motor Racing, Hoffman Cup Tennis, dan pelbagai sukan lain seperti bola tampar pantai, gimnastik, dan sebagainya.

Bagi anda yang sedia melanggan Astro Sports Pack, boleh menonton saluran W-Sport ini tanpa sebarang kos tambahan.


10 Penjaring Terbanyak Liga Juara-Juara AFC 2022

Liga Juara-Juara AFC (ACL) telah melabuhkan tirai bagi edisi 2022 dengan kelab negara matahari terbit, Urawa Red Diamonds muncul juara. Ini merupakan kejuaraan ketiga kelab Jepun tersebut sejak kali terakhir juara pada 2007 dan 2017.

Sepanjang berlangsungnya kejohanan elit  bagi benua asia ini, sebanyak 384 jaringan terhasil dengan 15% jaringan hadir menerusi 10 penjaring terbanyak ACL 2022. Senarai penjarung terbanyak tersebut turut merangkumi 4 pemain dari benua amerika selatan dan baki setiap dua pemain daripada 3 benua berbeza; asia, eropah dan afrika.

Tanpa melengahkan masa, ayuh Sukanz bawakan 10 penjaring terbanyak ACL bagi musim 2022:

Penyerang kebangsaan Turkmenistan, Arslanmyrat berjaya meletakkan dirinya sebagai salah seorang peledak berbisa di pentas tertinggi Asia apabila menjaringkan 4 gol sepanjang kejohanan. Satu gol dihasilkan penyerang berusia 33 tahun itu ketika menentang Shabab Al-Ahli dan menjaringkan hatrik dalam aksi terakhir kumpulan menewaskan kelab Qatar, Al-Gharafa.

Baru berkelana ke rantau Asia, David Moberg menjadi pemain paling bertuah dapat merasai kejuaraan ACL bersama pasukan baharunya dan meletakkan dirinya sebagai salah seorang penjaring terbanyak kejohanan edisi ini dengan 5 gol. Ketika menentang Johor Darul Ta’zim, Moberg menjaringkan dua gol dalam aksi pusingan 16 tersebut.

Bekas penyerang Valencia dan Malaga di La Liga, Cartabia menjaringkan 5 gol daripada 5 perlawanan musim lalu bersama kelab Emiriah Arab Bersatu, Shabab Al-Ahli secara berturut-turut bermula minggu kedua sehingga minggu kelima kejohanan.

Biarpun baru bersama Al-Shabab, Carlos yang berusia 28 tahun nampaknya cepat menyesuaikan dirinya di pentas Asia apabila berjaya mencatatkan 5 gol daripada 4 perlawanan dalam musim sulungnya dalam kejohanan ini, menjadikan dirinya pemain kedua dengan jaringan melebihi jumlah perlawanan dalam senarai ini.

Pemain yang bakal berkelana ke Belgium, Yusuke Matsuo merupakan antara nadi penting juara tiga kali ACL apabila menjaringkan gol penting dalam usaha mereka layak ke pentas akhir sekaligus mencatatkan jaringan ke-6 sepanjang kejohanan kali ini.

Penjaring terbanyak musim 2021, Michael Olunga tetap menjadi watak utama dalam perjalanan ACL mereka musim ini dengan 6 gol yang dijaringkan tetapi serangan mereka yang dominan tidak cukup untuk membawa mereka layak ke pentas akhir antara zon.

Bergson menjadi satu-satunya wakil kelab Asia Tenggara yang berada dalam senarai penjaring terbanyak kejohanan apabila berjaya menjaringkan 6 gol termasuk hatrik ketika bertemu kelab China, Guangzhou dan membantu jaguh Liga Malaysia itu mara ke peringkat seterusnya selaku juara kumpulan.

Bekas penyerang pinjaman Manchester United, Odion Ighalo yang berusia 34 tahun kini menyinar sebagai penjaring kedua terbanyak ACL hasil 7 jaringan termasuklah 4 gol yang hadir ketika membelasah Al-Duhail 7-0 di peringkat akhir zon Barat.

Penyerang tinggi lampai dari Brazil, Zeca muncul penjaring kedua terbanyak pada musim sulungnya di ACL bersama kelab pinjamannya, Daegu FC dengan menjaringkan hatrik pada aksi pertama kejohanan bertemu kelab China, Shandong Taishan.

Berdarah kacukan Brazil, Edmilson yang membesar di Belgium berjaya menjaringkan 8 gol ketika beraksi dalam peringkat kumpulan termasuk hatrik menentang kelab Uzbekistan, Pakhtakor Tashkent sekaligus dinobatkan sebagai penjaring terbanyak ACL 2022.


Terengganu Muncul Naib Juara Liga Super Selepas 11 Tahun, Raih Slot Piala AFC

Skuad berpangkalan di pantai timur semenanjung tanah air, Terengganu FC berhasil meraih gelaran naib juara Liga Super 2022.

Ianya hadir selepas skuad Hitam Putih ini menumpaskan Kedah Darul Aman pada perlawanan terakhir liga di Stadium Darul Aman, Alor Setar, sebentar tadi.

Dalam perlawanan tersebut, Terengganu kendalian Nafuzi Zain meraih kemenangan dengan keputusan 3-1 hasil jaringan berganda Tchetche Kipre dan Faisal Halim.

Sementara itu, jaringan tunggal dan saguhati oleh skuad Sang Kenari pula disumbangkan oleh Dechi Marcel.

Pada masa yang sama, kedudukan itu diraih apabila penghuni tangga kedua Liga Super sebelum ini, Sabah FC bimbingan Datuk Ong Kim Swee pula jatuh ke tangga ketiga.

Ini disebabkan skuad berjulukan “The Rhinos” tumpas kepada sang juara, Johor Darul Ta’zim (JDT) dengan keputusan 0-3 di Stadium Sultan Ibrahim (SSI), Iskandar Puteri.

Gelaran naib juara itu turut menghadiahkan Terengganu slot ke kancah kedua tertinggi bola sepak asia iaitu Piala AFC bagi musim 2023-24 secara automatik.

Untuk pengetahuan semua, ini juga merupakan kali pertama Terengganu kembali muncul naib juara Liga Super selepas 11 tahun.

Kali terakhir mereka muncul naib juara adalah ketika mendapat bimbingan Irfan Bakti dalam saingan Liga Super 2011.

Sebagai rekod, Terengganu menutup saingan liga musim ini dengan pungutan 44 mata hasil daripada 14 kemenangan, 2 seri dan 6 kekalahan.

Featured Image: Kedah Darul Aman


Azreen Nabila Pasang Impian Pecahkan Rekod Kebangsaan Milik Shanti

Pelari pecut wanita negara, Azreen Nabila Alias yang terpilih untuk mewakili Malaysia dalam acara 100 meter (m) di temasya Sukan Olimpik Tokyo 2020 sudah mula memasang impian untuk memecahkan rekod kebangsaan.

Untuk makluman, rekod kebangsaan bagi acara 100m untuk kategori wanita adalah 11.50 saat dan ianya masih dipegang oleh bekas pelari pecut negara, G. Shanti sehingga ke hari ini.

Bagaimanapun, pelumba kelahiran Setiu, Terengganu ini tetap meletakkan fokus dan keutamaannya pada penampilan pertama di Sukan Olimpik kali ini untuk memperbaiki rekod peribadi yang diraihnya pada kejohanan SUKMA, tiga tahun lalu.

Anak Jati Terengganu, Azreen Nabila Dipilih Wakili Malaysia Ke Sukan Olimpik 2020 https://t.co/Cy0vTByMtP pic.twitter.com/kXQ8lwWI70

“Impian pertama saya sudah pasti mahu lakukan catatan masa terbaik di pentas dunia itu sekali gus memperbaiki rekod peribadi dengan 11.81 saat yang saya lakukan ketika mewakili Terengganu pada pentas SUKMA 2018.”

“Impian kedua sudah pasti mahu mengintai peluang untuk memecah rekod kebangsaan 28 tahun lalu milik bekas pelari pecut negara, G Shanti yang melakukan catatan masa 11.50 saat ketika Pra Sukan SEA di Kuala Lumpur pada 1993.”

“Namun saya akui bukan mudah untuk merakam catatan terbaik kerana perlu bersaing dengan atlet terbaik seluruh negara yang sudah pasti lebih pantas selain mereka sudah pasti melakukan persiapan lebih awal.”

“Tapi saya tetap bangga dan bersedia bersaing dengan peserta terbaik dunia walaupun sebelum turun ke gelanggang nanti pasti perasaan gementar menyelubungi saya kerana mereka lebih laju berbanding saya,” katanya seperti dipetik daripada Berita Harian.

Untuk makluman, Azreen, 21 tahun, terpilih untuk mewakili Malaysia ke Sukan Olimpik atas tiket ‘wild card’ setelah atlet lompat tinggi, Lee Hup Wei layak menyertai temasya yang sama secara merit.